**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

### Στην Αθήνα, σήμερα, 18 Μαρτίου 2021, ημέρα Πέμπτη και ώρα 16.10΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου της, κυρίας Άννας Μάνη- Παπαδημητρίου, με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Ψηφιακής Διακυβέρνησης α) «Κύρωση της Σύμβασης για την ίδρυση του Ευρωπαϊκού Γραφείου Επικοινωνιών (ECO) [Χάγη, 23 Ιουνίου 1993], όπως τροποποιήθηκε στην Κοπεγχάγη στις 9 Απριλίου 2002 και στην Κοπεγχάγη στις 23 Νοεμβρίου 2011» και β) «Κύρωση της Συμφωνίας Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Ελβετικής Συνομοσπονδίας, αφετέρου, για τα Ευρωπαϊκά Προγράμματα Δορυφορικής Πλοήγησης».

### Στη συνεδρίαση παρέστησαν ο Υφυπουργός Ψηφιακής Διακυβέρνησης, κ. Γεώργιος Γεωργαντάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Γκαρά Αναστασία (Νατάσα), Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Ιλχάν Αχμέτ, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, κύριε Υπουργέ, καλησπέρα σας.

Επειδή πρόκειται για κύρωση Συμβάσεων, η επεξεργασία των σχεδίων νόμων θα ολοκληρωθεί σε μία συνεδρίαση και θα ήθελα να ρωτήσω τους Εισηγητές/Εισηγήτριες και τους Ειδικούς Αγορητές/Αγορήτριες, αν έχετε αντίρρηση στην Εισήγησή σας να συμπεριλάβετε και τις δύο Συμβάσεις μαζί, ούτως, ώστε να μην επανερχόμαστε;

**ΠΟΛΛΟΙ ΒΟΥΛΕΥΤΕΣ:** Συμφωνούμε.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεπώς, συμφωνούμε ομόφωνα.

Τον λόγο έχει ο Εισηγητής της Πλειοψηφίας, κ. Δημήτριος Κούβελας.

Πριν ξεκινήσετε, κύριε Κούβελα, θα ήθελα να πω στους υπόλοιπους Εισηγητές/Εισηγήτριες και Ειδικούς Αγορητές/Αγορήτριες, αν δεν έχουν αντίρρηση, η κυρία Αδαμόπουλου ζήτησε να προηγηθεί γιατί θα πρέπει να κατέβει στην Ολομέλεια να ψηφίσει. Επομένως, μετά τον Εισηγητή της Πλειοψηφίας ή μετά την Εισηγήτρια της Πλειοψηφίας, θα κάνει την Εισήγησή της, η κυρία Αδαμοπούλου.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης-Κυριάκος Βελόπουλος):** Έχουμε το ίδιο πρόβλημα, αλλά, οι κυρίες προηγούνται.

**ΆΝΝΑΣ ΜΑΝΗ- ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Εισηγητής της Πλειοψηφίας, κ. Δημήτριος Κούβελας.

**ΔΗΜΗΤΡΙΟΣ ΚΟΥΒΕΛΑΣ (Εισηγητής της Πλειοψηφίας):** Πού είναι οι μέρες που όλα εξελίσσονταν διαφορετικά; Θα έρθουν και πάλι αυτές.

Κυρία Πρόεδρε, ευχαριστώ πολύ.

Κύριε Υπουργέ, κυρίες και κύριοι Βουλευτές, έχω την χαρά να εισηγούμαι το σχέδιο νόμου που περιλαμβάνει την κύρωση δύο 2 διεθνών Συμβάσεων με ξεχωριστό ενδιαφέρον και περιεχόμενο, η καθεμία.

Η πρώτη κυρώνει αναδρομικά την ίδρυση του Ευρωπαϊκού Γραφείου Επικοινωνιών, το λεγόμενο γραφείο ECO και έτσι, η Ελλάδα συμβαδίζει, πλέον, με τις διεθνείς επιταγές στον τομέα των επικοινωνιών και θέτει τις βάσεις για τις οποίες, οι συμμετέχοντες φορείς, αλλά και οι Έλληνες καταναλωτές τελικά, θα μπορούν να απολαμβάνουν καλύτερες και ποιοτικότερες υπηρεσίες, ειδικότερα στον τομέα των ταχυδρομικών και ηλεκτρονικών επικοινωνιών.

Είναι, λοιπόν, μία υποχρέωση, μία εκκρεμότητα που η Ελληνική Δημοκρατία, σήμερα, έρχεται να ικανοποιήσει.

Η δεύτερη Σύμβαση αφορά τη συνεργασία μεταξύ της Ευρωπαϊκής Ένωσης και των κρατών μελών της αφενός, της Ελβετικής Συνομοσπονδίας αφετέρου, για τα Ευρωπαϊκά Προγράμματα Δορυφορικής Πλοήγησης. Υπογράφηκε στις Βρυξέλλες το 2013 και από τότε μένει σε εκκρεμότητα η Κύρωσή της. Θυμίζω, όμως, ότι η Ελλάδα έχει τη θέση της στον χάρτη της ευρωπαϊκής δορυφορικής βιομηχανίας και οι ελληνικές εταιρείες δραστηριοποιούνται στην ανάπτυξη τεχνολογικών λύσεων, εφαρμογών και λογισμικού στον τομέα της δορυφορικής πλοήγησης.

Συγκεκριμένα, περνώ στα τεχνικά χαρακτηριστικά της πρώτης Σύμβασης που αφορά την Κύρωση της ίδρυσης του Ευρωπαϊκού Γραφείου Επικοινωνιών.

Υπεγράφη αρχικά τον Ιούνιο του 1993, τροποποιήθηκε στη συνέχεια το 2002 και τελικά στην Κοπεγχάγη τον Νοέμβριο του 2011.

Θυμίζω, επίσης, ότι η χώρα μας συμμετείχε, ήδη, στο Ευρωπαϊκό Γραφείο Ραδιοεπικοινωνιών και στο Ευρωπαϊκό Γραφείο Τηλεπικοινωνιών με προηγούμενη διεθνή Σύμβαση, η οποία κυρώθηκε με το ν. 3706/2008 και η τελευταία τροποποίηση της Σύμβασης που έρχεται προς Κύρωση σήμερα στην Ελληνική Βουλή, τον Νοέμβριο του 2011, ήταν αυτή που τις αρμοδιότητες των δύο παραπάνω Γραφείων, ανέθεσε στο Ευρωπαϊκό Γραφείο Επικοινωνιών.

Αυτό θα αποτελεί, πλέον, το κέντρο εμπειρογνωμοσύνης στις ταχυδρομικές και ηλεκτρονικές επικοινωνίες.

Το νέο Γραφείο, θα επικουρεί και θα παρέχει συμβουλές στην Προεδρεία και στις Επιτροπές της Ευρωπαϊκής Συνδιάσκεψης των Οργανισμών Ταχυδρομείων και Τηλεπικοινωνιών, των κρατών μελών του, κατά τα ειδικότερα οριζόμενα στην παραπάνω Σύμβαση.

Η κύρωση αυτής της σύμβασης - όπως προείπα, από το ελληνικό κοινοβούλιο - είναι αναγκαία, καθώς αποτελεί διεθνή υποχρέωση της χώρας χωρίς όμως κανένα επιπλέον κόστος και επιβάρυνση για την Ελλάδα.

Θα αφορά στον τομέα των ταχυδρομικών και ηλεκτρονικών επικοινωνιών όσους φορείς εμπλέκονται με αυτές και εν ευρεία εννοία, ακόμη και τους καταναλωτές, προκειμένου να εξασφαλιστεί προς αυτούς η βέλτιστη και ποιοτικότερη παροχή των παραπάνω υπηρεσιών.

Διαδικαστικά, το Σχέδιο Νόμου αποτελείται από δύο άρθρα. Στο πρώτο άρθρο γίνεται αναφορά στην πρόβλεψη κύρωσης και θέσεως σε ισχύ σύμφωνα με την παράγραφο 1 του άρθρου 28 του Συντάγματος, ενώ στο άρθρο 2 του Σχεδίου Νόμου καθορίζεται η έναρξη ισχύος, αλλά και η εφαρμογή αυτής της σύμβασης που κυρώνεται με το Σχέδιο Νόμου.

Η ίδια η σύμβαση αποτελείται από 21 άρθρα, τα οποία θα διατρέξω πολύ γρήγορα και επιγραμματικά.

Στο πρώτο άρθρο έχουμε την ίδρυση του Ευρωπαϊκού Γραφείου Επικοινωνιών, θα αναφέρεται ως γραφείο ECO στη συνέχεια. Η Κοπεγχάγη της Δανίας ορίζεται ως έδρα αυτού. Ακολουθεί ως σκοπός του γραφείου και οι γενικότερες αρμοδιότητες στα άρθρα 3 και 4. Το γραφείο ECO έχει νομική προσωπικότητα, το οποίο μπορεί να συμβάλλετε με τρίτους, να αποκτά περιουσία και ούτω καθεξής.

Επίσης, ορίζονται τα προνόμια και η ασυλία του διευθυντή και του προσωπικού του, το οποίο αριθμεί 12 άτομα συνολικά σήμερα.

Στο άρθρο 5 αναφέρονται τα όργανα του ECO, είναι το συμβούλιο και ο διευθυντής του και στη συνέχεια ορίζονται οι εκπρόσωποι από τους οποίους θα αποτελείται το συμβούλιο, το οποίο είναι παράλληλα και το ανώτατο όργανο λήψης αποφάσεων του ECO. Αυτό διορίζει τον διευθυντή, το προσωπικό και λαμβάνει όλες τις αποφάσεις που είναι αναγκαίες για την εκπλήρωση των σκοπών του.

Οι κανόνες της ψηφοφορίας και η διαδικασία της σταθμισμένης ψήφου προβλέπονται ρητά στη σύμβαση, ενώ στο άρθρο 9 ορίζεται ο διευθυντής του γραφείου ως ο νόμιμος εκπρόσωπος του, ο όποιος έχει την εξουσία να ενεργεί τόσο στο εσωτερικό όσο και να το εκπροσωπεί στις σχέσεις με τους τρίτους, στη βάση βέβαια των εντολών και των εξουσιοδοτήσεων και των κατευθυντήριων γραμμών του συμβουλίου.

Το τριετές πρόγραμμα ορίζεται πως θα είναι αυτό που θα οδηγεί τη λειτουργία του γραφείου.

Στο άρθρο 10 προβλέπεται σχετικά η σύνταξη προϋπολογισμού και οι δαπάνες του. Είναι τα άρθρα που ακολουθούν 11 και 12, ενώ στο άρθρο 13 ρυθμίζεται η διαδικασία με την οποία ένα κράτος μπορεί να καταστεί συμβαλλόμενο μέρος και στη συνέχεια, στα άρθρα 14 και 15 ορίζεται ποια κράτη μπορούν να γίνουν μέλη, καθώς και ο τρόπος υπογραφής των σχετικών συμβάσεων και των πράξεων προσχώρησης στη σύμβαση.

Στο άρθρο 16 και 17 αναφέρονται τα της έναρξης ισχύος αλλά και της δυνατότητας καταγγελίας της σύμβασης από κάποιο μέλος, ενώ στο άρθρο 18, πέρα από τις υποχρεώσεις ρητά αναφέρεται ότι δεν περιορίζεται κανένα κυρίαρχο δικαίωμα των συμβαλλομένων μερών να ρυθμίζουν τις ταχυδρομικές και ηλεκτρονικές επικοινωνίες τους.

Στη συνέχεια παρουσιάζεται η διαδικασία επίλυσης διαφορών σχετικά με την ερμηνεία και την εφαρμογή της παρούσας σύμβασης, στο άρθρο 19, ενώ στο 20 ορίζονται οι προϋποθέσεις τροποποίησης της σύμβασης.

Στο προτελευταίο άρθρο 21, η Δανία ορίζεται ως θεματοφύλακας της σύμβασης.

Και στο τέλος επισυνάπτονται δύο παραρτήματα. Το πρώτο αφορά στην οικονομική συνεισφορά των μελών, αλλά και την διαδικασία σταθμισμένης ψήφου όταν δεν μπορούν να λάβουν απόφαση με συναίνεση, έρχεται το παράρτημα 2, για να ρυθμίσει τη διαδικασία διαιτησίας σχετικά με την επίλυση τυχόν διαφορών που μπορεί να προκύψουν.

Περνώ στην δεύτερη σύμβαση, δηλαδή στη συμφωνία μεταξύ Ευρωπαϊκής Ένωσης και Ελβετικής Συνομοσπονδίας για τα ευρωπαϊκά προγράμματα δορυφορικής πλοήγησης, όπως αυτή υπογράφηκε στις Βρυξέλλες το 2013.

Εδώ μπορούμε να πούμε ότι επιλύονται και ζητήματα και επιτελούνται σημαντικοί στόχοι. Από την μια μεριά και εδώ έχουμε εκπλήρωση μιας διεθνούς υποχρέωσης της χώρας - η κύρωση, δηλαδή, της συνθήκης είναι αναγκαία - από την άλλη, έχουμε την εμβάθυνση και ενδυνάμωση της διαχρονικής πολιτικής, τεχνολογικής, οικονομικής και αναπτυξιακής συνεργασίας μεταξύ της ευρωπαϊκής ένωσης και της Ελβετίας.

Η συμμετοχή της τελευταίας ήταν πολύ σημαντική στα προγράμματα Galileo, δηλαδή του ευρωπαϊκού προγράμματος ραδιοπλοήγησης και προσδιορισμού θέσης μέσω δορυφόρου και EGNOS, ήδη από τις φάσεις καθορισμού αυτών των προγραμμάτων και ανάπτυξης τους.

Έτσι, λοιπόν, με την παρούσα συμφωνία επισημοποιείται και εμβαθύνεται η συνεργασία μεταξύ των δύο πλευρών σε όλες τις πτυχές του ευρωπαϊκού και παγκόσμιου συστήματος δορυφορικής πλοήγησης του GNSS, το οποίο αναπτύχθηκε από την ευρωπαϊκή ένωση από την ευρωπαϊκή πλευρά στον αντίποδα του αμερικανικού GPS και του αντίστοιχου ρωσικού συστήματος πλοήγησης.

Έτσι, λοιπόν, οι τομείς ασφάλειας ελέγχου των εξαγωγών, τυποποίησης, πιστοποίησης και ραδιοφάσματος είναι τομείς οι οποίοι γνωρίζουν ανάπτυξη μέσω αυτών των συνεργασιών.

Δεν θα ήταν δυνατή αυτή η συνεργασία χωρίς την εν λόγω συμφωνία και επιπλέον έρχεται η Ε.Ε. μέσω αυτής της συμφωνίας να θεσπίσει γενικές αρχές συμπεριλαμβανομένων ειδικών μέτρων στους τομείς της ασφάλειας και του ελέγχου των εξαγωγών. Θεσπίζεται στην ουσία μια μικτή Επιτροπή Ε.Ε.-Ελβετίας σε θέματα δορυφορικής πλοήγησης και σχετικών συστημάτων.

Περνώ γρήγορα στα άρθρα της Σύμβασης. Στο πρώτο άρθρο, γίνεται αναφορά στην κύρωση και τη θέση σε ισχύ σύμφωνα με το άρθρο 28 του Συντάγματος. Ενώ στο άρθρο 2 του σχεδίου νόμου καθορίζεται και πάλι η έναρξη ισχύος του νόμου και της Διεθνούς Σύμβασης που κυρώνουμε με αυτόν.

Η Σύμβαση αποτελείται από τέσσερα τμήματα και συνολικά 27 άρθρα. Το πρώτο τμήμα αφορά γενικές διατάξεις. Είναι ο στόχος της συμφωνίας, που είναι η ενθάρρυνση και η διευκόλυνση της συνεργασίας μεταξύ των συμβαλλόμενων μερών για το Ενιαίο Ευρωπαϊκό Σύστημα Δορυφορικής Πλοήγησης υπό μη στρατιωτικό έλεγχο για το κοινό συμφέρον των κρατών μελών.

Καθορίζονται γενικοί ορισμοί που χρησιμοποιούνται στο κείμενο της συμφωνίας. Ακολουθούν οι εφαρμοζόμενες αρχές στις δραστηριότητες συνεργασίας, ενώ πολύ σημαντικές αρχές για την προστασία των μερών, όπως αυτή του αμοιβαίου οφέλους στη βάση της συνολικής εξισορρόπησης μεταξύ δικαιωμάτων από τη μια και υποχρεώσεων από την άλλη, της ανταλλαγής πληροφοριών εγκαίρως, της ελεύθερης παροχής υπηρεσιών δορυφορικής πλοήγησης στις επικράτειες των μερών, της επαρκούς και αποτελεσματικής προστασίας των δικαιωμάτων διανοητικής ιδιοκτησίας.

Στο δεύτερο τμήμα περιλαμβάνονται διατάξεις σχετικές με τη συνεργασία. Εκεί είναι θέματα που αφορούν όλες τις μορφές δραστηριοτήτων μεταξύ των συμβαλλομένων μερών, πάντα στη δορυφορική πλοήγηση και στον χρονοπροσδιορισμό. Στο ραδιοφάσμα, στην επιστημονική έρευνα και εκπαίδευση, τις δημόσιες συμβάσεις σχετικά με τις προμήθειες, τα δικαιώματα διανοητικής ιδιοκτησίας, ένα πολύ σημαντικό σημείο που ρυθμίζεται, ο έλεγχος των εξαγωγών, η ανάπτυξη των εμπορικών συναλλαγών και της αγοράς, τα πρότυπα, η τυποποίηση, τα ρυθμιστικά μέτρα, η ασφάλεια και η ανταλλαγή διαβαθμισμένων πληροφοριών. Και βέβαια, ρυθμίζονται οι όροι με τους οποίους συμμετέχει η Ελβετία στον GNSS και την πρόσβαση βέβαια στις υπηρεσίες του Οργανισμού, καθώς και η συμμετοχή των εκπροσώπων της.

Χρηματοδοτικές διατάξεις στο τρίτο τμήμα της Σύμβασης. Δηλαδή η οικονομική συνεισφορά της συνομοσπονδίας της Ελβετίας. Ενώ στο επόμενο τμήμα, στο τέταρτο τμήμα, έχουμε άλλες καταληκτικές ακροτελεύτιες διατάξεις.

Δεν μπορώ, κ. Υπουργέ, κλείνοντας να μην αναφερθώ στην πολύ σημαντική παρουσία του Υπουργείου Ψηφιακής Διακυβέρνησης, ειδικά τους τελευταίους μήνες εν μέσω πανδημίας. Έχουν γίνει άλματα ως προς την οργάνωση της παροχής ψηφιακών υπηρεσιών προς τους πολίτες. Το gov.gr, η πλατφόρμα αυτή, προσφέρει ολοένα και περισσότερες ψηφιακές υπηρεσίες, που σήμερα ξεπερνούν τις χίλιες με εφαρμογή ακόμη και στα κινητά μας τηλέφωνα.

Και βέβαια, ο ψηφιακός αλφαβητισμός των Ελλήνων πολιτών έχει προχωρήσει με πάρα πολύ γοργούς ρυθμούς, συμβάλλοντας τα μέγιστα στις δυνατότητες ανάπτυξης της χώρας μας την επόμενη ημέρα μετά την πανδημία. Γιατί είμαστε και μπορούμε να αποτελέσουμε έναν επενδυτικό προορισμό ασφαλή και για τις ψηφιακές καινοτόμες επενδύσεις οι οποίες αναμένονται στην Ελλάδα πολύ σύντομα.

Προφανώς, πρόκειται για την κύρωση αυτών των Συνθηκών. Είναι υποχρέωση της Ελληνικής Δημοκρατίας. Νομίζω ότι όλα τα κόμματα θα υπερψηφίσουν το σχέδιο νόμου.

Σας ευχαριστώ πολύ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):**

Θα ήθελα να ρωτήσω τους συναδέλφους Εισηγητές και Αγορητές, αν έχουν αντίρρηση να προηγηθούν οι συνάδελφοι που θέλουν να κατέβουν να ψηφίσουν στην Ολομέλεια. Συμφωνείτε.

Να πω, επίσης, στους λοιπούς συναδέλφους και αυτούς που συμμετέχουν στην συνεδρίαση μέσω του διαδικτύου, ότι μπορούν να δηλώσουν την βούλησή τους να τοποθετηθούν στην Γραμματεία.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Σας ευχαριστώ, κυρία Πρόεδρε.

Ευχαριστώ και τους συναδέλφους για την παραχώρηση.

Κυρίες και κύριοι συνάδελφοι, κύριε Υπουργέ, πρώτη επί της αρχής συζήτηση σήμερα για δύο νομοσχέδια του Υπουργείου Ψηφιακής Διακυβέρνησης, που αφορούν κατ’ ουσία σε διεθνείς υποχρεώσεις της χώρας οι οποίες πηγάζουν από μία σύμβαση και μία συμφωνία συνεργασίας αντίστοιχα.

Κυρώνονται λοιπόν, καταρχάς, η Σύμβαση για την ίδρυση του Ευρωπαϊκού Γραφείου Επικοινωνιών (ECO), η οποία συνομολογήθηκε στην Χάγη το 1993, όπως έχει στο μεταξύ τροποποιηθεί δύο φορές στην Κοπεγχάγη τον Απρίλιο του 2002 και τον Νοέμβριο του 2011 και η Συμφωνία Συνεργασίας μεταξύ της Ευρωπαϊκής Ένωσης και των κρατών μελών της και της Ελβετικής Συνομοσπονδίας για τα Ευρωπαϊκά Προγράμματα Δορυφορικής Πλοήγησης.

Πριν τοποθετηθώ επί της αρχής, θα ήθελα να παρατηρήσω το εξής θετικό επί της νομοπαραγωγικής διαδικασίας. Αυτά τα δύο νομοθετικά κείμενα εμπίπτουν όντως στην κατηγορία των νομοσχεδίων τα οποία ως ΜέΡΑ25 είχαμε προκρίνει ως αποδεκτά από την έναρξη της ιδιάζουσας πανδημικής περιόδου. Γιατί εμείς ήδη, από την έκδοση της πρώτης Πράξης Νομοθετικού Περιεχομένου πριν από ένα χρόνο, επαναλαμβάνουμε σταθερά την ίδια ακριβώς επωδό: καθόλη τη διάρκεια της πρωτοφανούς αυτής κατάστασης που βιώνουμε, η Βουλή θα έπρεπε να νομοθετεί αφενός, μόνο για ζητήματα αντιμετώπισης της πανδημίας και στήριξης της ελληνικής κοινωνίας, και αφετέρου, για ζητήματα που σχετίζονται με τις διεθνείς υποχρεώσεις της χώρας. Βεβαίως, θα προέκυπταν και κάποια άλλα θέματα επείγοντα τα οποία θα απαιτούσαν νομοθετική παρέμβαση αλλά σίγουρα αυτά θα έπρεπε να τα αντιμετωπίζουμε αλά καρτ ως εξαίρεση στον κανόνα.

Βλέπουμε με ικανοποίηση ότι στην πορεία και άλλες πολιτικές δυνάμεις συντάχθηκαν με την άποψη αυτή η οποία αντιλαμβάνομαι ότι εκφράζει πλέον το σύνολο της αντιπολίτευσης. Δυστυχώς, η κυβέρνηση για τους δικούς της λόγους και όχι μόνο δεν έχει αφουγκραστεί το αίτημα αυτό αλλά ψηφίζει με τρόπο μαξιμαλιστικό πλήθος νόμων η συντριπτική πλειονότητα των οποίων δεν αντιμετωπίζει τρέχοντα και σοβαρά ζητήματα των πολιτών αλλά προσβλέπει στην άλωση του κράτους και του δημοσίου από τη Ν.Δ..

Χωρίς, λοιπόν, να δώσω ούτε κατά διάνοια κανενός είδους «συγχωροχάρτι» στην κυβέρνηση για τους μέχρι τώρα κοινοβουλευτικούς τακτικισμούς της, επισημαίνω απλώς ότι στα δύο αυτά νομοσχέδια κινείται προς τη σωστή κατεύθυνση από πλευράς νομοθετικής αναγκαιότητας. Ελπίζω όμως μέχρι και την ψηφοφορία στην Ολομέλεια να μην εμφιλοχωρήσουν οι γνωστές πολυάριθμες και άσχετες τροπολογίες της τελευταίας στιγμής και θα παρακαλούσα γι’ αυτό να δεσμευτείτε, κύριε Υπουργέ, ενώπιον της Επιτροπής. Ούτως ή άλλως κατά πάγια κοινοβουλευτική πρακτική, οι κυρώσεις συμβάσεων δεν επιβαρύνονται με άσχετες διατάξεις αλλά αυτόν τον κανόνα που θεωρητικά ισχύει για τα υπόλοιπα νομοσχέδια γνωρίζουμε όλοι ότι τον παραβιάζετε ως κυβέρνηση συστηματικά και αντιθεσμικά.

Το πρώτο, λοιπόν, νομοσχέδιο έρχεται στην ουσία ως συνέχεια του ν. 3706/2008 η οποία κρίνεται απαραίτητη μετά την τροποποίηση της Σύμβασης στις 23 Νοεμβρίου του 2011. Εδώ ωστόσο, κυρίες και κύριοι συνάδελφοι, αναφύεται ένα ζήτημα τεχνικό το οποίο όμως εύκολα μπορεί να διορθωθεί προκειμένου να αρθούν τυχόν αντιφάσεις ή διχογνωμίες. Στον νομοσχέδιο δεν υπάρχει διάταξη η οποία να ρυθμίζει την τύχη του μέχρι τώρα ισχύοντος νόμου που μόλις προανέφερα. Ερωτώ, εν ολίγοις, ο ν. 3706/2008 συνεχίζει να είναι τυπικά ισχυρός και να παράγει έννομα αποτελέσματα; Αν αυτό ισχύει, ως προς ποιες διατάξεις του παραμένει εφαρμοστέο δίκαιο; Αν ο νόμος είναι ουσιωδώς καταργημένος, αυτό καλό θα ήταν να αποσαφηνιστεί, με την προσθήκη ενός νέου τρίτου άρθρου στο σχέδιο νόμου. Είναι αντιληπτό ότι νέος νόμος ο οποίος ρυθμίζει τα ίδια ζητήματα μπορεί να καταργεί «σιωπηρά» τον υφιστάμενο αλλά είναι συνεπέστερο και ορθότερο η εξέλιξη αυτή να περιέχεται σε ρητή νομοθετική πρόβλεψη.

Το Ευρωπαϊκό Γραφείο Επικοινωνιών ECO, αποτελεί προϊόν συγχώνευσης του Ευρωπαϊκού Γραφείου Ραδιοεπικοινωνιών και του Ευρωπαϊκού Γραφείου Τηλεπικοινωνιών. Πρόκειται στην ουσία για ένα σώμα εμπειρογνωμόνων, στα ζητήματα ταχυδρομικών και ηλεκτρονικών επικοινωνιών, το οποίο δρα επικουρικά και συμβουλευτικά προς την προεδρία και τις επιτροπές της ευρωπαϊκής συνδιάσκεψης των οργανισμών ταχυδρομείων και τηλεπικοινωνιών.

Βλέπουμε, ότι ο νόμος αφορά εκτός από τους εξειδικευμένους φορείς ταχυδρομικών και ηλεκτρονικών επικοινωνιών και τους καταναλωτές, δηλαδή τα φυσικά και νομικά πρόσωπα που κάνουν χρήση τέτοιων υπηρεσιών, προκειμένου να εξασφαλιστεί ως προς αυτούς η βέλτιστη παροχή των εν λόγω υπηρεσιών, όπως χαρακτηριστικά αναφέρεται. Εδώ, λοιπόν, ανοίγει μία πολύ μεγάλη συζήτηση σχετικά με το μέλλον του συγκεκριμένου κλάδου στη χώρα μας.

Κύριε Υπουργέ, ξέρετε πολύ καλά ότι δεν υπερβάλλει κανείς, όταν ισχυρίζεται ότι στις μέρες μας οι ηλεκτρονικές επικοινωνίες είναι πλέον ως ένας όρος εκ των ων ουκ άνευ, για την ελεύθερη ανάπτυξη της προσωπικότητας των πολιτών, όχι μόνο ως προς την πρόσβασή του στην επικοινωνία και στην ενημέρωση, αλλά και στη διεκπεραίωση πρακτικά πολλών και καθημερινών υποχρεώσεων. Από την κατάθεση της φορολογικής δήλωσης μέχρι την έκδοση παραβόλου, από την ηλεκτρονική τραπεζική μέχρι την τηλεκπαίδευση, οι ηλεκτρονικές επικοινωνίες είναι πλέον ένα καίριο και αναπόσπαστο κομμάτι της καθημερινότητάς μας. Σ’ αυτό το πεδίο νομίζω, ότι δεν μας τιμούν καθόλου τα ευρήματα των συγκριτικών ερευνών. Έχουμε τη χαμηλότερη ταχύτητα ίντερνετ μεταξύ όλων των χωρών στην Ευρωπαϊκή Ένωση και την τρίτη χαμηλότερη μεταξύ όλων των ευρωπαϊκών χωρών, οριακά πάνω από Τουρκία και Γεωργία. Σε παγκόσμια μάλιστα κλίμακα, κατατασσόμαστε στην ντροπιαστική, πραγματικά για ένα ανεπτυγμένο κράτος, 98η θέση. Ταυτόχρονα, όμως, έχουμε και πάρα πολύ ακριβή πρόσβαση σ’ αυτό το πολύ αργό ίντερνετ, αλλά και αδικαιολόγητα υψηλό κόστος μεταπήδησης από τον ένα πάροχο σε άλλο.

Όπως αναφέρει άρθρο της 21ης Φεβρουαρίου 2021, διώχνει τους ψηφιακούς νομάδες, αυτό το αργό και ακριβό ίντερνετ στην Ελλάδα. Η Ελλάδα παραμένει απελπιστικά πιο πίσω από ανεπτυγμένες, αλλά και μικρές χώρες, σε ταχύτητα, πετώντας έτσι στον κάλαθο των αχρήστων τα φυσικά της πλεονεκτήματα έναντι των άλλων αγορών. Πρέπει άμεσα να ανατραπεί αυτή η κατάσταση και είναι ευθύνη σας, κύριε Υπουργέ, να λάβετε άμεσα τα μέτρα που χρειάζονται για να αρθούν και οι πάροχοι στο ύψος των περιστάσεων και των υποχρεώσεών τους και να προσφέρουν καλές υπηρεσίες, με μία λογική τιμολόγηση και όχι με ένα ίντερνετ από τη μία σέρνεται και από την άλλη έχει την τιμή ενός πολύ ακριβού πολυτελούς κοσμηματοπωλείου.

Το ίδιο ακριβώς θα πρέπει να κάνετε και με τους παρόχους ταχυδρομικών υπηρεσιών, γιατί είδαμε όλοι τι συμβαίνει στην περίοδο του εγκλεισμού. Τεράστιες καθυστερήσεις, καταγγελίες για κακές πρακτικές στις παραδόσεις, πολύ χαμηλή ποιότητα υπηρεσιών στις περισσότερες των περιπτώσεων. Αυτά τα προβλήματα, λοιπόν, δεν σηκώνουν άλλη αναβολή και θα πρέπει να καταβάλλετε κάθε προσπάθεια για να εξαλειφθούν.

Κλείνω με το δεύτερο σχέδιο νόμου, την κύρωση της συμφωνίας συνεργασίας με την Ελβετία για τα ευρωπαϊκά προγράμματα δορυφορικής πλοήγησης. Όλες αυτές οι συμφωνίες είναι σε γενικές γραμμές ωφέλιμες, με κάποιες επιφυλάξεις ως προς συναφή ζητήματα ίσως, αλλά συνολικά με θετικό πρόσημο. Συγκεκριμένα όμως με την Ελβετία, θα είναι καλό να εντατικοποιήσουμε και αλλού τις προσπάθειες. Δυστυχώς, η χώρα μας έχει δεχθεί επί δεκαετίες ολόκληρες ανεπανόρθωτα πλήγματα σε όλα τα επίπεδα από την οικονομική εγκληματικότητα. Ξέρουμε πολύ καλά όλοι, ότι στην Ελβετία έχει καταλήξει πακτωλός μαύρου χρήματος και οι ελβετικές αρχές δεν είναι και οι πιο συνεργάσιμες στην άρση τραπεζικών απορρήτων. Εκεί, λοιπόν, οφείλει να στραφεί γρήγορα η κυβέρνηση, ακόμη και με νέα απευθείας διακρατική συμφωνία. Επίσης, ξέρετε πολύ καλά - έχω καταθέσει και ερώτηση γι’ αυτό το θέμα - ότι οι γνωστοί χειρισμοί της Ελβετίας, σε σχέση με την ισοτιμία του νομίσματός της, οδήγησαν σε όλεθρο εκατοντάδες χιλιάδες Έλληνες και Ελληνίδες δανειολήπτες, σε μία περίοδο οικονομικής καταστροφής. Θεωρούμε, λοιπόν, ότι και εκεί υπάρχουν περιθώρια, να κάνετε κάποιες κινήσεις στο εγχώριο ιδίως πεδίο, προκειμένου να ελαφρύνετε αυτούς τους ανθρώπους. Γνωρίζω, ότι δεν είναι της αρμοδιότητάς σας, αλλά μπορείτε να μεταφέρετε και στους συναδέλφους σας Υπουργούς και στον κύριο Πρωθυπουργό, την ανάγκη να γίνουν συντονισμένες παρεμβάσεις.

Επί της αρχής, επιφυλασσόμαστε για την Ολομέλεια.

**ΑΝΝΑ - ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρία Αδαμοπούλου, επειδή θα γίνει ψηφοφορία σήμερα επί της αρχής και επί των άρθρων, μπορείτε να μας πείτε τη θέση του ΜέΡΑ25;

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Με επιφύλαξη.

**ΑΝΝΑ - ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Με επιφύλαξη και επί των άρθρων και επί του συνόλου.

Τον λόγο έχει ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πάρα πολύ, κυρία Πρόεδρε. Κύριε Υπουργέ, καλησπέρα. Θα ξεκινήσω τη τοποθέτησή μου, επισημαίνοντας κάποια σημεία για κάθε σύμβαση χωριστά.

Για τη σύμβαση για την ίδρυση του Ευρωπαϊκού Γραφείου Επικοινωνιών, τα είπαν όλοι η σύμβαση τι προβλέπει, για να μη χρονοτριβούμε. Τα σχετικά με την Ίδρυση του Ευρωπαϊκού Γραφείου Επικοινωνιών, στο οποίο συγχωνεύεται και το Ευρωπαϊκό Γραφείο Ραδιοεπικοινωνιών και το Ευρωπαϊκό Γραφείο Τηλεπικοινωνιών, είναι η δεύτερη ουσιαστικά κατά σειρά τροποποίηση που έλαβε χώρα στην Κοπεγχάγη τον Νοέμβριο του 2011 και αυτό το Ευρωπαϊκό Γραφείο Επικοινωνίας, έχει περισσότερο τη μορφή ενός μη κερδοσκοπικού οργανισμού, ο ρόλος του είναι περισσότερο συμβουλευτικός προς την ευρωπαϊκή συνδιάσκεψη του οργανισμού ταχυδρομείων και τηλεπικοινωνιών. Πόσο ασφαλές και αποτελεσματικό είναι και ποια συμφέροντα τελικά θα εξυπηρετούνται μέσω αυτού του γραφείου;

Στο άρθρο 3, παρατίθενται οι αρμοδιότητες του γραφείου. Μεταξύ άλλων, το Ευρωπαϊκό Γραφείο Επικοινωνιών, αναπτύσσει και διατηρεί διαδικασίες σχεδιασμένες να δίνουν διάφορες δυνατότητες σε οργανισμούς στην Ε.Ε., που εκφράζουν ενδιαφέρον και για τη χρήση ταχυδρομικών και ηλεκτρονικών επικοινωνιών. Οι οργανισμοί αυτοί, θα έχουν τη δυνατότητα να προσχωρούν σε πληροφορίες σε σταθερή βάση. Θα μπορούν ακόμα και να συμμετέχουν ισότιμα στις συνεδριάσεις και σε διαβουλεύσεις και να λαμβάνουν υπόψη και τα ιδιαίτερα συμφέροντά τους και μπορεί να είναι και ιδιωτικές επιχειρήσεις, πάροχοι υπηρεσιών, ερευνητικών ιδρυμάτων ή και οργανώσεων. Ξέρουμε ποιες θα είναι αυτές οι οντότητες και από ποιες χώρες θα προέρχονται; Θα θέλαμε να το ξεκαθαρίσουμε και αν επίσης συμπεριλαμβάνονται και οι μη κυβερνητικές οργανώσεις προς αυτό.

Σε σχέση με τα όργανά του, γιατί πρέπει ο διευθυντής και το προσωπικό να έχουν ασυλία, τόσο στη Δανία όσο και σε άλλες χώρες, που μπορούν να χορηγούν προνόμια παρόμοια; Λέτε επίσης, ότι ο διευθυντής θα μπορεί να συνάψει συμβάσεις εκ μέρους της ΕΚΟ. Γιατί τέτοια προνομιακή μεταχείριση; Τα αντίστοιχα ισχύουν και για τις αρμοδιότητες του συμβουλίου. Ο αναφερόμενος τρόπος λειτουργίας είναι πολύ γενικός, έχει απεριόριστες δυνατότητες, να συνάπτει δηλαδή συμφωνίες, να διορίζει, να τροποποιεί, να τροποποιεί τη παρούσα σύμβαση και γενικότερα έχει ένα μεγάλο εύρος εξουσιών.

Θα θέλαμε κάποια ενημέρωση, για το ύψος και τις χρηματοδοτικές εισφορές και την επιβάρυνση της χώρας. Στην πράξη, δηλαδή, οι μονάδες συνεισφοράς, με βάση το σχετικό παράρτημα, πως μεταφράζεται σε ευρώ σε ετήσια βάση; Σε σχέση δε με τη διαδικασία που γίνεται, ένα κράτος συμβαλλόμενο, επισημαίνει, ότι η σύμβαση είναι τόσο ανοιχτή, που ανάμεσα στα συμβαλλόμενα κράτη είναι και η Τουρκία. Αν υπάρχει η δυνατότητα άσκησης βέτο για κάποια χώρα, είναι ένα ερώτημα. Θα μου πείτε, αν υπήρχε, θα την εφαρμόζατε; Τι κοινά συμφέροντα, για παράδειγμα, σε αυτό το τομέα, μπορεί να έχει η πατρίδα μας, με κράτη όπως η Αλβανία, το Αζερμπαϊτζάν και η Τουρκία; Την ίδια στιγμή, το κάθε κράτος μπορεί να καταγγείλει τη σύμβαση, αυτό είναι πολύ σημαντικό, οποτεδήποτε και για οποιονδήποτε λόγο, χωρίς να υπάρχουν κάποιες συνέπειες, έτσι διαβάζουμε μέσα. Το κάθε μέρος θα κάνει τελικά ότι θέλει, ενώ τα μέλη της Ε.Ε., θα δεσμεύονται από τις δικές τους συμφωνίες. Τότε, γιατί να γίνεται ανταλλαγή πληροφοριών μεταξύ των διαφόρων κρατών-μελών της συμφωνίας;

Θεωρούμε ότι προβλήματα δημιουργεί και η διαδικασία επίλυσης διαφορών. Το σχετικό άρθρο παραπέμπει σε διαιτησία σύμφωνα με το παράρτημα β’. Βάσει του τελευταίου, κάποιο από τα συμβαλλόμενα μέρη, έχει τη δυνατότητα να λάβει το μέρος της μίας ή της άλλης πλευράς, κάτι που μπορεί να δημιουργήσει ανισότητες. Επιπλέον, η έδρα του διαιτητικού δικαστηρίου, θα έπρεπε να είναι μία, κατά την άποψή μας, σταθερά καθορισμένη, ενώ δεν προβλέπεται τι θα συμβεί σε περίπτωση μη συμμόρφωσης με τη διαιτητική απόφαση.

Τέλος, γιατί πρέπει να είναι θεματοφύλακας της σύμβασης η Δανία; Δεν ξέρω, μπορεί να μας διαφεύγει κάτι εμάς, θα μας απαντήσετε προφανώς μετά, δεν ξέρω αν έχει κάτι παραπάνω η Δανία, αλλά για ποιο λόγο.

Θα πάω στη δεύτερη συμφωνία. Είναι η κύρωση συμφωνίας μεταξύ Ε.Ε. και κρατών-μελών με την Ελβετία. Κάνει λόγο για αυτή την ανάπτυξη ενός παγκόσμιου δορυφορικού συστήματος πλοήγησης, χρήση συστημάτωνEGNOS και Galileo. Τώρα, σε σχέση με τους ορισμούς καταρχήν της συμφωνίας, να επισημανθεί, ότι η λειτουργία του Galileo, δύναται να μεταβιβαστεί σε ιδιώτη. Αυτό είναι λάθος. Και θα εξηγήσω γιατί μπορεί αυτή η σύμβαση, δηλαδή, εύκολα να μεταβιβαστεί σε ιδιώτη.

Αυτή η διάταξη μπορεί να ακυρώσει όλο το σχέδιο και όλο τον προγραμματισμό των δορυφορικών συστημάτων πλοήγησης, ενώ θέτει σε κίνδυνο και την ασφάλεια των προσωπικών δεδομένων. Όλα αυτά, ενόψει του ότι έχουν δαπανηθεί για το πρόγραμμα 5 δισεκατομμύρια ευρώ, ενώ ο προϋπολογισμός τους συστημάτων «EGNOS» και «Galileo» για τα έτη 2021-27, στην εξαετία αυτή, ανέρχεται στα 9 δις ευρώ. Δηλαδή, είναι πολλά τα λεφτά.

Σε σχέση, με τις δραστηριότητες συνεργασίας. Μας προκαλεί προβληματισμό η πρόβλεψη για ανταλλαγή διαβαθμισμένων πληροφοριών. Μιλάμε για πληροφορίες, που έχουν να κάνουν με ζωτικά συμφέροντα, ακόμη και για θέματα εθνικής ασφάλειας των κρατών. Πώς ακριβώς θα γίνεται η ανταλλαγή αυτή.

Για τον έλεγχο των εξαγωγών. Επισημαίνεται το σχετικό άρθρο, αν και αναφέρεται σε ενιαία πολιτική σχετικά με τον έλεγχο των εξαγωγών, εντούτοις προβλέπει μόνο για την Ελβετία. Θα την κάνει την αναφορά για ενιαία πολιτική, αλλά αναφέρεται μόνο στην Ελβετία.

Και τα δύο μέρη, όμως, θα έπρεπε να θεσπίσουν όμοια μέτρα, τα οποία τελικώς θα παρέχουν ίσο βαθμό ελέγχου.

Επίσης, αναφέρεται ότι η Ελβετία πρέπει να λάβει μέτρα έγκαιρα. Το «έγκαιρα» τι θα πει; Θα έπρεπε να προβλεφθεί συγκεκριμένη αποκλειστική προθεσμία. Το «έγκαιρα», είναι λίγο γενικό.

Για την ανάπτυξη του εμπορίου και της αγοράς, προβλέπεται μεταξύ άλλων ότι τα μέρη αναβαθμίζουν το επίπεδο ενημέρωσης. Δεν γνωρίζουμε καν το βασικό επίπεδο ενημέρωσης, γιατί πρέπει να ενημερώνουν κάθε πότε πρέπει να ενημερώνουν.

Θα δούμε και εδώ απευθείας αναθέσεις για την ενημέρωση των πολιτών; Και τι είναι αυτό το «Forum χρηστών (GNSS)». Δεν προσδιορίζεται καθόλου ούτε σε επίπεδο όρου στα εισαγωγικά της συμφωνίας.

Τώρα, για το ζήτημα της ασφάλειας έναντι απειλών. Δεν διευκρινίζονται τα εφικτά μέρη που λαμβάνουν τα μέρη για να εξασφαλίσουν τη συνέχεια και την ασφάλεια των υπηρεσιών δορυφορικής πλοήγησης και των συναφών υποδομών τους. Και υπάρχει αλήθεια ουσιαστικός έλεγχος, προστασία και σωστή διαχείριση των ευαίσθητων περιουσιακών στοιχείων στην Ευρωπαϊκή Ένωση; Είναι πάρα πολύ σημαντικές υποθέσεις αυτές.

Πώς επιτυγχάνεται η προστασία ευαίσθητων περιουσιακών στοιχείων, τα οποία στην ψηφιακή εποχή δεν παύουν ούτε λεπτό να συλλέγονται, να αποθηκεύονται, να υποβάλλονται σε περαιτέρω επεξεργασία και μάλιστα σε πολλές περιπτώσεις και από Μ.Κ.Ο. που είναι ρητά συνδεδεμένες και συνεργαζόμενες με την Ευρωπαϊκή Ένωση.

Επιπλέον, σε σχέση με τη χρηματοδότηση, θα θέλαμε κάποια ενημέρωση για τη συνεισφορά της Ελβετίας στα ευρωπαϊκά αυτά προγράμματα από το 2015 και μετά.

Να τονίσουμε πως δεν συμφωνούμε στις υπερεξουσίες, που έχει αυτή η μικτή επιτροπή.

Τώρα, δύο σχόλια και κλείνω με αυτά, κυρία Πρόεδρε.

Σε σχέση με τις 2 Συμφωνίες, θα θέλαμε να επισημάνουμε τα εξής:

Tο Ευρωπαϊκό Γραφείο Επικοινωνιών σύμφωνα με τη Σύμβαση στοχεύει που; Στοχεύει στην ανάπτυξη του τομέα των ευρωπαϊκών, ταχυδρομικών και ηλεκτρονικών υπηρεσιών.

Αποτελεί ένα Κέντρο Εμπειρογνωμοσύνης, το οποίο όμως έχει τη δυνατότητα να παρέχει πληροφορίες σε διάφορους Οργανισμούς, σε μη Κυβερνητικές Οργανώσεις, χωρίς να μπορούν να προσδιοριστούν οι συνέπειες.

Και αφού είναι συμβουλευτικό όργανο, γιατί τα όργανα του έχουν προνόμια;

Αφού ο Διευθυντής μπορεί να συνάπτει συμβάσεις, δεν θα έπρεπε να λογοδοτεί ως όργανο και να μην έχει ασυλία;

Ένα μεγάλο, επίσης, θέμα είναι τα συμβαλλόμενα μέρη μπορούν να είναι διάφορες χώρες, όπως είπα και πριν, με ετερόκλητα και όχι μόνο χαρακτηριστικά. Αυτό το στοιχείο δημιουργεί πολλά ερωτηματικά και προβληματισμούς, για την υλοποίηση συνολικά των στόχων του γραφείου.

Το πιο σημαντικό όμως είναι το εξής, το όλο εγχείρημα είναι η ωφέλεια των καταναλωτών και ας μείνουμε σε αυτό. Πρέπει όλες οι δράσεις να έχουν θετικό αντίκτυπο στους πολίτες.

Έχουμε ξαναπεί πάρα πολλές φορές και θα συμφωνήσω με την κ. Αδαμοπούλου, το βασικό πράγμα στη χώρα μας είναι υψηλές χρεώσεις. Πάρα πολύ υψηλές χρεώσεις. Η Ελλάδα είναι στις πρώτες θέσεις, με τις υψηλότερες χρεώσεις στις υπηρεσίες χρήσης δεδομένων και το κόστος γενικά της κινητής τηλεφωνίας.

Αυτό που πρέπει να γίνει, είναι να μειωθούν άμεσα οι τιμές των τιμολογίων των εταιρειών προς τους πολίτες. Να γίνουν οι ηλεκτρονικές υπηρεσίες πιο προσιτές και πιο απλές στους πολίτες.

Και, βέβαια, θα πρέπει να καταργηθούν και οι απαράδεκτες προμήθειες χρέωσης, για τραπεζικές συναλλαγές στους πολίτες. Όλα τα υπόλοιπα είναι θεωρία.

Τώρα, στη 2η Σύμβαση κάποια σχόλια, για την ανάπτυξη που λέει των συστημάτων δορυφορικής πλοήγησης, επισημαίνεται ότι θα μπορούν να χρησιμοποιηθούν στον πρωτογενή τομέα, κ. Υπουργέ. Είστε και από περιοχή, όπου ο πρωτογενής τομέας ανθεί ή θα έπρεπε να ανθεί.

Η «Έξυπνη Γεωργία» ξέρετε μπορεί να γίνει πράξη. Από την καθοδήγηση των αγροτικών μηχανημάτων ως την παρακολούθηση της απόδοσης και της κατάστασης του εδάφους, σε όλα τα βασικά στάδια της γεωργικής αλυσίδας.

Με αυτόν τον τρόπο, τι πετυχαίνουμε; Οι αγρότες μπορούν, να εξοικονομούν χρήματα, να αυξήσουν τις καλλιέργειές τους, να μειώσουν ταυτόχρονα τις περιβαλλοντικές επιπτώσεις. Οι νέοι επιστήμονες, ακόμη κι αυτοί που έφυγαν στο εξωτερικό, θα θελήσουν, να αξιοποιήσουν αυτές τις νέες τεχνολογίες.

Για όλα αυτά, όμως, απαιτείται βούληση από την πλευρά της Κυβέρνησης, για να ενισχυθεί ο Πρωτογενής Τομέας με αυτό τον τρόπο. Θεωρούμε ότι συμφωνίες τέτοιου τύπου δεν εξασφαλίζουν όσα, εμείς, θεωρούμε απαραίτητα.

Επιφυλασσόμαστε, κυρία Πρόεδρε.

**ΑΝΝΑ - ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Χήτα, να σας ρωτήσω: και για τις δύο συμβάσεις έχετε επιφύλαξη επί της αρχής, επί των άρθρων και στο σύνολο;

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Μάλιστα.

**ΑΝΝΑ - ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ευχαριστούμε, κύριε Χήτα.

Τον λόγο έχει η Εισηγήτρια της Μειοψηφίας, η κυρία Αναστασία Γκαρά.

**ΑΝΑΣΤΑΣΙΑ (ΝΑΤΑΣΑ) ΓΚΑΡΑ (Εισηγήτρια της Μειοψηφίας):** Ευχαριστώ, κυρία Πρόεδρε.

Κύριε Υπουργέ, πριν μπω στην ανάλυση, τη συζήτηση της κύρωσης των δύο συμβάσεων, θεωρούμε πάρα πολύ σημαντικό, να διευκρινίσετε και να δεσμευθείτε στο Σώμα, για το αν επρόκειτο τις επόμενες μέρες στην Ολομέλεια, να φέρετε τροπολογίες είτε από τα δικά σας Υπουργεία είτε από άλλα Υπουργεία, διότι αν και γνωρίζουμε πολύ καλά ότι δεν επιτρέπεται μία τέτοια διαδικασία, έχουμε δει ότι πάρα πολλές φορές παραβιάζεται και ενώ συζητάμε με τη διαδικασία της κύρωσης των συμβάσεων και με θετική διάθεση υπερψηφίζουμε νομοσχέδια κυρώσεων, στην Ολομέλεια βλέπουμε σωρεία τροπολογιών με αποτέλεσμα να μην μπορούμε, να συμμετέχουμε στη διαδικασία και, ουσιαστικά, να προσπερνάται η διαδικασία και να προσπερνιόνται τροπολογίες. Είναι πάρα πολύ σημαντικό στην τοποθέτησή σας, να το διευκρινίσετε, για να γνωρίζουμε, ποια στάση θα κρατήσουμε κι εμείς και στην Επιτροπή, αλλά και στην Ολομέλεια, προκειμένου να υπάρχει και μία καλύτερη συνεργασία και με την Κυβέρνηση και μια καλύτερη διαδικασία νομοθέτησης.

Σε ό,τι αφορά στη συζήτηση για τις συμβάσεις τώρα, η παρούσα Διεθνή Σύμβαση προβλέπει την ίδρυση του Ευρωπαϊκού Γραφείου Επικοινωνιών. Το γραφείο το οποίο εδρεύει στην Κοπεγχάγη, στην ουσία, αποτελεί διάδοχο 2 προϋπαρχουσών δομών, του Ευρωπαϊκού Γραφείου Ραδιοεπικοινωνιών και του Ευρωπαϊκού Γραφείο Τηλεπικοινωνιών. Σύμφωνα με την παρούσα σύμβαση το Ευρωπαϊκό Γραφείο Επικοινωνιών θα συμβουλεύει την Προεδρία και τις επιτροπές της συνδιάσκεψης των Ευρωπαϊκών Ταχυδρομείων και Οργανισμών Τηλεπικοινωνιών.

Το εν λόγω γραφείο θα λειτουργεί, επίσης, και ως σημείο, όπου θα συγκεντρώνεται και θα προσφέρεται τεχνογνωσία από ειδικούς και εμπειρογνώμονες στις ταχυδρομικές και ηλεκτρονικές υπηρεσίες. Οι αρμοδιότητες του Γραφείου μεταξύ άλλων είναι η λειτουργία ενός Κέντρου Τεχνογνωσίας, όπως περιγράφεται, που θα προσδιορίζει τις προβληματικές πτυχές στο πεδίο των ταχυδρομικών υπηρεσιών και των υπηρεσιών ηλεκτρονικών επικοινωνιών και θα συμβουλεύει την Προεδρία της ΕΡΤ.

Επίσης, η κατάρτιση μακροχρόνιων σχεδίων μελλοντικής χρήσης, πόρων εν ανεπαρκεία που χρησιμοποιούνται για τις ηλεκτρονικές επικοινωνίες σε ευρωπαϊκό επίπεδο, η παροχή υποστήριξης και η εκπόνηση μελετών για τις επιτροπές. Το Ευρωπαϊκό Γραφείο Επικοινωνιών σύμφωνα και με την σύμβαση, την οποία συζητάμε, αποσκοπεί στην ενδυνάμωση της διασύνδεσης μεταξύ των εθνικών φορέων στην ανάπτυξη και την ενδυνάμωση της συνεργασίας μεταξύ των κρατών μελών.

Έχοντας ως βάση τα παραπάνω θέτει ως στόχο την ουσιαστική συμβολή στη δημιουργία μιας δυναμικής αγοράς στον τομέα των ευρωπαϊκών ταχυδρομικών και ηλεκτρονικών υπηρεσιών, λαμβάνοντας υπόψη τις συνεχώς αυξανόμενες ανάγκες σε φάσμα ραδιοσυχνοτήτων, την ανάγκη για αποτελεσματική χρήση του φάσματος, την ανάπτυξη των αναγκαίων πολιτικών στις επικοινωνίες, καθώς και το συντονισμό κανονιστικών και τεχνικών θεμάτων συμπεριλαμβανομένων και διαστημικών επικοινωνιών.

Παρόλα αυτά, θα πρέπει να αναφέρουμε, κυρίες και κύριοι συνάδελφοι, ότι κρίνεται ως προβληματική η πρόβλεψη του άρθρου 4 παράγραφος 3, η οποία παρέχει τη δυνατότητα, να δοθεί νομική ασυλία στον Διευθυντή, καθώς και στο προσωπικό του Γραφείο Επικοινωνιών εν γένει. Η ασυλία παρέχεται για προφορικές ή γραπτές δηλώσεις, στις οποίες τυχόν προβούν, αλλά μπορεί, να δοθεί και έναντι νομικών διαδικασιών, οι οποίες μπορεί, να εκκινήσουν εναντίον τους ως αποτέλεσμα οποιασδήποτε πράξης. Στη σύμβαση, ωστόσο, δεν αιτιολογείται με κανέναν τρόπο και σε κανένα σημείο η αναγκαιότητα μιας τέτοιας προνομιακής μεταχείρισης των εν λόγω αξιωματούχων κι εδώ θα θέλαμε κάποιες διευκρινήσεις ή τροποποιήσεις στο συγκεκριμένο άρθρο.

Ωστόσο, η δημιουργία του γραφείου θα πρέπει να συνεισφέρει στη βέλτιστη παροχή υπηρεσιών προς τους καταναλωτές στον τομέα των ταχυδρομικών και ηλεκτρονικών επικοινωνιών, δύο τομείς οι οποίοι προφανώς χρήζουν βελτίωσης και ενίσχυσης στη χώρα μας. Με αφορμή την παρούσα σύμβαση, θα μου επιτρέψετε να σχολιάσω στο σημείο αυτό πως στη χώρα μας ειδικά στον τομέα των ταχυδρομικών υπηρεσιών η Κυβέρνηση κάθε άλλο παρά στη λογική της ενίσχυσης κινείται. Ήδη, πριν από το ξέσπασμα της πανδημίας είδαμε να μπαίνουν λουκέτα σε πολλά καταστήματα των Ελληνικών Ταχυδρομείων ανά την επικράτεια λόγω της απόλυσης των συμβασιούχων εργαζομένων. Το περίφημο σχέδιο δήθεν μετασχηματισμού και εξυγίανσης για την αναδιάρθρωση της εταιρείας έφερε τη διάλυση εργασιακών σχέσεων και εξώθησε εκβιαστικά σε έξοδο περίπου 2.000 εργαζόμενους υπό τη μορφή εθελουσίας, υπό την απειλή υποχρεωτικής μετακίνησης σε άλλη θέση ή δημόσια υπηρεσία. Έτσι τα ΕΛΤΑ αποψιλώνονται συνεχώς και απαλλάσσονται από προσωπικό απολύτως απαραίτητο για την εύρυθμη λειτουργία τους και προετοιμάζονται για την ιδιωτικοποίησή τους με αρνητικές επιπτώσεις και στους εργαζόμενους αλλά και στη λειτουργία τους και στην εξυπηρέτηση των πολιτών ειδικότερα στις ακριτικές περιοχές της περιφέρειας. Την ίδια στιγμή δώσατε στη διοίκηση των ΕΛΤΑ την ευελιξία να λειτουργεί κατά παρέκκλιση του ν.4412/2016 που αφορά στις δημόσιες συμβάσεις κάτι που φοβόμαστε πως θα φέρει ένα κύμα σπατάλης με απευθείας αναθέσεις υπηρεσιών χωρίς ιδιαίτερο έλεγχο ο οποίος προβλέπεται.

Είναι προφανές, κυρίες και κύριοι, πως την ίδια στιγμή που σε ευρωπαϊκό επίπεδο γίνονται προσπάθειες να ενισχυθεί ο ρόλος και η εμπλοκή του δημοσίου στον τομέα των ταχυδρομικών υπηρεσιών μέσω της δημιουργίας του γραφείου επικοινωνιών που συζητάμε σήμερα, εσείς κάνετε τα πάντα για να περιοριστεί η εμπλοκή του δημοσίου από τον τομέα αυτόν. Επιχειρείτε μάλιστα να ελέγξετε ρουσφετολογικά και παλαιοκομματικά τα ΕΛΤΑ πριν τα ιδιωτικοποιήσετε διότι αυτός είναι ο τελικός σας στόχος.

Επίσης, κύριε Υπουργέ, άμεσες πρωτοβουλίες επιβάλλεται να λάβετε ως Κυβέρνηση και για την ενίσχυση και την ποιότητα του διαδικτύου. Ειδικά σε συνθήκες πανδημίας που ζούμε σήμερα που αρκετές δραστηριότητες έχουν μετατοπιστεί στο ψηφιακό πεδίο είναι αναγκαία η επέκταση, η αναβάθμιση, η ταχύτητα αλλά και η μείωση του κόστους χρήσης διαδικτύου, η μείωση χρεώσεων στις τηλεπικοινωνίες συνολικά προκειμένου να μειωθούν και οι κοινωνικές ανισότητες και οι εργασιακές ανισότητες στο πεδίο αυτό.

Τώρα, κυρίες και κύριοι συνάδελφοι, προχωράω στην δεύτερη σύμβαση και σε ότι αφορά τη σύμβαση Ευρωπαϊκής Ένωσης και Ελβετικής Συνομοσπονδίας για τα ευρωπαϊκά προγράμματα δορυφορικής πλοήγησης. Βλέπουμε ότι με το νομοσχέδιο αυτό κυρώνεται και από τη δική μας χώρα η συμφωνία συνεργασίας την οποία υπέγραψε η Ελβετία στις 18 Δεκεμβρίου του 2013 προκειμένου να συμμετάσχει πλήρως στο πρόγραμμα Galileo και Egnos. Στο πρόγραμμα συμμετέχουν έπειτα από διακρατικές συμφωνίες και τρίτες χώρες εκτός Ευρωπαϊκής Ένωσης με την Ελβετία να συνεισφέρει αναδρομικά περίπου 80 εκατομμύρια ευρώ για την περίοδο 2008-2013. Η Ελβετία, ως τρίτη χώρα, είναι μία από τους στενότερους εταίρους της ένωσης στα προγράμματα Galileo και Egnos και συνέβαλε πολιτικά, τεχνικά και οικονομικά σε όλες τις φάσεις των εν λόγω προγραμμάτων.

Το Galileo και Egnos είναι δύο από τα τέσσερα παγκόσμια δορυφορικά συστήματα πλοήγησης τα οποία βασίζονται σε συστοιχίες δορυφόρων και παρέχουν σήματα από το διάστημα σε δέκτες οι οποίοι χρησιμοποιούν αυτά τα δεδομένα για να προσδιορίσουν τη θέση τους οπουδήποτε στη γη. Τα τελευταία χρόνια πλήθος εφαρμογών και υπηρεσιών χρησιμοποιούν δορυφορικά συστήματα πλοήγησης με την Ευρώπη να καθίσταται παγκόσμιος παίκτης λόγω της ανάπτυξης του δικού της συστήματος Galileo και του υποστηρικτικού συστήματος Egnos.

Το Galileo είναι αυτόνομο μη στρατιωτικό σύστημα δορυφορικής πλοήγησης και έχει σχεδιαστεί και αναπτυχθεί από την Ευρωπαϊκή Ένωση την Ευρωπαϊκή Υπηρεσία Διαστήματος ESA και τα αντίστοιχα κράτη μέλη μεταξύ των οποίων και η δική μας χώρα η Ελλάδα.

Το Egnos αντίστοιχα παρέχει κρίσιμες για την ασφάλεια υπηρεσίες πλοήγησης σε χρήστες αεροπορικών, θαλάσσιων και χερσαίων μέσων σε ολόκληρη την Ευρώπη.

Τα διαστημικά αυτά προγράμματα μαζί με το Copernicus αποτέλεσαν τα τρία εμβληματικά διαστημικά προγράμματα για την Ευρώπη κατά την προγραμματική περίοδο. 2014-2020 και επιτρέπουν σε εκατομμύρια πολίτες να επικοινωνούν χρησιμοποιώντας τις νέες τεχνολογίες, να ταξιδεύουν με χερσαία, θαλάσσια και αεροπορικά μέσα, να καθοδηγούν ομάδες διάσωσης σε τοποθεσίες που πλήττονται από φυσικές καταστροφές, να βελτιώνουν τη χρήση της γης στη γεωργία και να κάνουν ασφαλέστερες τις μεταφορικές και ενεργειακές υποδομές. Στη συνέχεια αυτής της στρατηγικής η Ευρωπαϊκή Ένωση επεξεργάζεται ένα νέο πλήρως ολοκληρωμένο διαστημικό πρόγραμμα για την περίοδο 2021-2027.

Είναι ιδιαίτερα σημαντικό η χώρα μας να συνεχίσει να έχει αυξημένη παρουσία στις εργασίες και τους σχεδιασμούς της Ευρωπαϊκής Υπηρεσίας Διαστήματος, κάτι που ξεκίνησε - και το λέμε με περηφάνια - επί διακυβέρνησης του ΣΥΡΙΖΑ και δυστυχώς είχε δεχθεί σκληρή κριτική με τραγελαφικά επιχειρήματα από την τότε αντιπολίτευση της Νέας Δημοκρατίας, χωρίς να αντιλαμβάνεστε τη συμβολή και τη χρησιμότητα των νέων τεχνολογιών. Τότε όμως ήταν που μπήκαν οι βάσεις και έγιναν σημαντικά βήματα μπροστά στο ζήτημα της διαμόρφωσης εθνικής διαστημικής πολιτικής. Έτσι ιδρύθηκε για πρώτη φορά ο Ελληνικός Διαστημικός Οργανισμός. Υπενθυμίζουμε ότι προεκλογικά τα στελέχη της Νέας Δημοκρατίας χλεύαζαν και διεμήνυαν ότι θα καταργούσαν τον συγκεκριμένο Οργανισμό. Μας λέγατε χαρακτηριστικά: «με τι ασχολείται ο ΣΥΡΙΖΑ, θα μας στείλει στο διάστημα». Τα υπενθυμίζουμε αυτά γιατί έχουν καταγραφεί. Βέβαια το μόνο που κάνατε όταν ήρθατε στην κυβέρνηση ήταν άλλη μία κωλοτούμπα, ως συνηθίζετε, αφού όχι μόνο διατηρήσατε τον Ελληνικό Διαστημικό Οργανισμό που είχε ιδρύσει ο ΣΥΡΙΖΑ, αλλά αλλάξατε το όνομά του σε Ελληνικό Κέντρο Διαστήματος. Δεν ξέρω αν τώρα εμείς πρέπει να πούμε ότι μας στέλνετε στο διάστημα, αλλά είναι πάρα πολύ σημαντικό να ασκούμε διαστημική πολιτική ξεκινώντας και από το δικό μας Ελληνικό Διαστημικό Οργανισμό.

Επίσης, κατά την περίοδο διακυβέρνησης του ΣΥΡΙΖΑ, συνάχθηκαν συμφωνίες συνεργασίας με διεθνούς εμβέλειας οργανισμούς όπως η NASA και εταιρείες της διαστημικής βιομηχανίας.

Επιπλέον, εκτοξεύθηκαν οι δορυφόροι - πάρα πολύ σημαντικό – Hellas Sat 3 και 4. Με τους δορυφόρους αυτούς αξιοποιούνται στο μέγιστο όλες οι νέες δυνατότητες που ανοίγονται και που αφορούν σε πολλούς τομείς, όπως οι αυτόνομες δορυφορικές επικοινωνίες, η εξυπηρέτηση αμυντικών συστημάτων της χώρας, η πρόληψη καιρικών φαινομένων, η πρόληψη πλημμυρών, η παρακολούθηση πυρκαγιών, ο έλεγχος συνόρων και άλλες δραστηριότητες.

Παράλληλα με τη χρήση ανοιχτών δεδομένων από το σύστημα Copernicus, δρομολογήθηκε στη χώρα μας ένα εξαιρετικό έργο που εκσυγχρονίζει την αγροτική παραγωγή. Εμβληματικό θα λέγαμε. Αναφέρομαι στην δημιουργία δημόσιας πλατφόρμας ευφυούς γεωργίας που συμβάλλει στη σύγχρονη, αποτελεσματικότερη και βιώσιμη πρωτογενή παραγωγή. Συμβάλλει, επίσης, στην επιστήμη, στην έρευνα και στη δημιουργία χιλιάδων θέσεων εργασίας. Πρόκειται για ένα έργο που σχεδιάστηκε για να υποστηρίζει σε πραγματικό χρόνο τους Έλληνες αγρότες, μέσω sms, με παροχή εξατομικευμένων γεωργικών λύσεων και συμβουλών, με εφαρμογές άρδευσης και μεταβλητού ρυθμού που επιτρέπουν την ακριβή χρήση ποτίσματος, λιπασμάτων, φυτοφαρμάκων όπου και όταν χρειάζεται η καλλιέργεια καθιστώντας έτσι τον τομέα πιο αποδοτικό, μειώνοντας παράλληλα και το κόστος παραγωγής αλλά και το περιβαλλοντικό αποτύπωμα.

Τέλος, είχε ανακοινωθεί η χρηματοδότηση έργου κατασκευής και εκτόξευσης συστοιχίας έντεκα μικρό-δορυφόρων από Έλληνες επιστήμονες για διάφορες εφαρμογές. Δυστυχώς, κύριε Υπουργέ, δεν έχετε κάνει τίποτα απολύτως για την υλοποίηση του συγκεκριμένου προγράμματος και γενικότερα παρατηρούμε μια συνολικότερη κυβερνητική αδράνεια στα ζητήματα της διαστημικής πολιτικής. Δεν χρειάζεται να το αναλύσω. Όλοι και όλες αντιλαμβανόμαστε τις αναπτυξιακές προοπτικές που δίνει ο συγκεκριμένος τομέας όχι μόνο σε επιστημονικό επίπεδο, αλλά και σε επίπεδο εργασίας, σε επίπεδο επενδύσεων, σε επίπεδο επιχειρηματικότητας.

Κλείνοντας, θέλω να υπογραμμίσω την τεράστια σημασία που έχει για την Ελλάδα η συμμετοχή μας σε αυτά τα ευρωπαϊκά προγράμματα, αλλά και στις δομές που βασίζονται στην τεχνολογική πρόοδο και την καινοτομία. Ωστόσο, είναι πραγματικά δυσάρεστο να συζητάμε σήμερα δύο Συμβάσεις που από τη μία μας δείχνουν τα τεράστια βήματα που γίνονται σε ευρωπαϊκό επίπεδο στους τομείς των ταχυδρομικών υπηρεσιών, των ηλεκτρονικών επικοινωνιών, αλλά και της διαστημικής πολιτικής και από την άλλη, δυστυχώς, να μας υπενθυμίζουν παράλληλα το μονοπάτι οπισθοδρόμησης και καθυστέρησης στο οποίο έχει βάλει τη χώρα η Κυβέρνηση της Νέας Δημοκρατίας και σε αυτούς τους τομείς τους οποίους συζητάμε. Αντί, λοιπόν, να αρπάξουμε τις ευκαιρίες που δίνονται και να κάνουμε άλματα εκσυγχρονισμού και ψηφιοποίησης τεχνολογικής και παραγωγικής ανάπτυξης στη χώρα, παρατηρούμε είτε αδράνεια, είτε έλλειψη πρωτοβουλίας είτε πολλές φορές και πάγωμα προγραμμάτων, μία οπισθοδρόμηση.

Δηλώνω επιφύλαξη και για τις δύο Συμβάσεις, λόγω της πρακτικής των τροπολογιών για να έχουμε τη δυνατότητα να ξανασυζητήσουμε σημαντικά ζητήματα. Σας ευχαριστώ.

Στο σημείο αυτό γίνεται η β΄ ανάγνωση το καταλόγου των μελών της Επιτροπής. Παρόντες ήταν οι βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Λάππας Σπυρίδωνας, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Ιλχάν Αχμέτ, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Ιλχάν Αχμέτ.

**ΙΛΧΑΝ ΑΧΜΕΤ (Ειδικός Αγορητής του ΚΙΝΑΛ):** Κυρίες και κύριοι συνάδελφοι, το ευρωπαϊκό γραφείο επικοινωνιών, του οποίου την ίδρυση καλούμαστε να κυρώσουμε σήμερα με την παρούσα σύμβαση, αναλαμβάνει τα καθήκοντα ευρωπαϊκού γραφείου επικοινωνιών, καθώς και του ευρωπαϊκού γραφείου τηλεπικοινωνιών. Με έδρα την Κοπεγχάγη της Δανίας, το εν λόγω γραφείο θα έχει συμβουλευτικό και υποστηρικτικό ρόλο, προκειμένου να βοηθήσει τόσο στην ανάπτυξη όσο και στην εφαρμογή πολιτικών αποφάσεων με διαφανή τρόπο. Δεν θα επεκταθώ, κύριε Υπουργέ, παραπάνω στην ανάλυση των άρθρων, εξάλλου ήδη νομίζω παρουσιάστηκαν επαρκώς από τους συναδέλφους προηγουμένως. Επειδή, όμως, το ιδρυόμενο ευρωπαϊκό γραφείο επικοινωνιών το Eco αποσκοπεί, όπως λέει η αιτιολογική έκθεση, στο να συμβάλει ουσιαστικά στη δημιουργία μιας δυναμικής αγοράς στον τομέα των ευρωπαϊκών ταχυδρομικών και ηλεκτρονικών υπηρεσιών.

Θα ήθελα να θίξω το θέμα των ταχυμεταφορών, αλλά και των ελληνικών ταχυδρομείων. Σε όλη αυτή τη διάρκεια του παρατεταμένου lockdown, εξαιτίας της πανδημίας της COVID 19, έχουμε όλο το φυσικό δίκτυο των καταστημάτων κλειστό. Είναι προφανές πως το ηλεκτρονικό εμπόριο, με τη δημιουργία e-shops, ήταν αναμφίβολα η μόνη κίνηση επιβίωσης για τους Έλληνες εμπόρους. Όμως, δυστυχώς το σύστημα των ταχυμεταφορών στη χώρα μας πραγματικά κατέρρευσε αδυνατώντας να ανταπεξέλθει στον όγκο των παραγγελιών. Ουσιαστικά άφησε εκτεθειμένο τον εμπορικό κόσμο, σε αυτή την κίνηση επιβίωσης που δοκίμασε. Ο χρόνος παράδοσης των ιδιωτικών εταιρειών έφτασε στις 10 ημέρες και αυτό ήταν το καλό σενάριο, ειδικά στην περίοδο των γιορτών. Τα ίδια προβλήματα στο χρόνο παράδοσης αντιμετωπίζουν και τα ΕΛΤΑ. Σύμφωνα με την εταιρία ο όγκος των αποστολών που καλείται να διαχειριστεί, έχει αυξηθεί κατά 22,5% σε σχέση με την περίοδο της περασμένης άνοιξης. Όλα αυτά όταν τα ΕΛΤΑ είχαν προχωρήσει σε νέα τιμολογιακή πολιτική από το Μάρτιο του 2020, με στόχο την αύξηση της αποτελεσματικότητας των παρεχόμενων υπηρεσιών και την εναρμόνιση τους με τις σύγχρονες απαιτήσεις των πελατών. Ο συνδυασμός lockdown, εορτών και εκπτώσεων έφθασαν στα όριά τους τόσο στις ιδιωτικές εταιρείες ταχυμεταφορών όσο και τα ΕΛΤΑ και αποκάλυψαν πως απαιτούνταν διπλάσιες υποδομές.

Την ίδια περίοδο, εσείς προωθήσατε την εθελούσια έξοδο 1.968 εργαζομένων από τα Ελληνικά Ταχυδρομεία, με στόχο την δήθεν εξυγίανσή τους. Μέχρι σήμερα αυτό που βλέπω στα Ελληνικά Ταχυδρομεία είναι η κατάργηση του συνόλου των δικαιωμάτων των εργαζομένων στα ΕΛΤΑ. Έχετε ήδη προωθήσει ένα μοντέλο φτηνής και απαξιωμένης εργασίας και παρόλα αυτά ακόμα κι έτσι αρνείστε να προσλάβετε νέο προσωπικό. Σχεδιάζετε την ιδιωτικοποίηση των ΕΛΤΑ, και μάλιστα με δαπάνες του δημοσίου, κύριε Υπουργέ, με την ευκαιρία του νομοσχεδίου; Με την ψήφιση του νόμου 4758 του 2020 υποσχεθήκατε την εξυγίανση του οργανισμού των Ελληνικών Ταχυδρομείων, όμως μάλλον χρησιμοποιείτε τον όρο εξυγίανση κάπως καταχρηστικά, αφού στην πράξη πλήθος καταστημάτων ΕΛΤΑ σε Αττική και περιφέρεια έχουν μείνει ακόμα και με έναν εργαζόμενο, με αποτέλεσμα την άμεση υποβάθμιση ή ακόμα και τη διακοπή των παρεχόμενων υπηρεσιών.

Αναρωτιόμαστε, σαν Κίνημα Αλλαγής, τι θα γίνει το καλοκαίρι στα νησιά που έχουν μείνει με έναν και μοναδικό ταχυδρόμο. Διότι, τα νησιά το καλοκαίρι, το γνωρίζετε καλά, λόγω και του τουρισμού, έχουν πολλαπλάσιους κατοίκους συγκριτικά με τον χειμώνα, αλλά και πολλές εποχιακές επιχειρήσεις σε λειτουργία.

Επιπλέον, αυτός ο ένας ταχυδρόμος καλείται να εξυπηρετεί και τα μικρότερα νησιά που ανήκουν στην ίδια δημοτική κοινότητα. Εξυγίανση, λοιπόν, για να μιλήσουμε χωρίς περιστροφές, για σας σημαίνει μάλλον κλείσιμο καταστημάτων και υποβάθμιση των ελληνικών ταχυδρομείων.

Θα ήθελα, λοιπόν, πάνω σε αυτό το θέμα κάποιες απαντήσεις, κύριε Υπουργέ, γιατί πιστεύω πως πραγματικά αφορά τους πολίτες, σε ό,τι αφορά τις σχέσεις μας με αυτή την σύμβαση επιφυλασσόμαστε για την Ολομέλεια.

Τώρα, όσον αφορά την άλλη σύμβαση είναι η Κύρωση Συμφωνίας Συνεργασίας μεταξύ της Ευρωπαϊκής Ένωσης και της Ελβετικής Συνομοσπονδίας για τα ευρωπαϊκά προγράμματα δορυφορικής πλοήγησης. Αν δούμε με την ιστοσελίδα του ευρωπαϊκού GNSS υπάρχει ένα video, που επιχειρεί να εξηγήσει με απλό και κατανοητό τρόπο σε τι αφορά το εν λόγω πρόγραμμα, δηλαδή τι είναι αυτό το πρόγραμμα. Το βίντεο ξεκινά με δύο απλές ερωτήσεις, τι ώρα είναι και πού βρίσκομαι. Αυτό σήμαινε πως αν στο παρελθόν αρκούσε ένα ρολόι και ένας χάρτης για να απαντηθούν επαρκώς συγκεκριμένες ερωτήσεις, σήμερα απαιτείται ένα πολύπλοκο δορυφορικό σύστημα. Η εποχή όπου η ακρίβεια στο χρόνο, αλλά και στη θέση μας στο χώρο αποκτά άλλη διάσταση είναι ήδη εδώ.

Το Galilao και το Egmos αποτελούν ένα αυτόνομο και κυρίως μη στρατιωτικό δορυφορικό σύστημα πλοήγησης και χρόνο προσδιορισμού. Στην πραγματικότητα για να καταλάβει και ο απλός Έλληνας που μας ακούει η Ευρωπαϊκή Ένωση προχώρησε στη δημιουργία του προκειμένου να ανεξαρτητοποιηθεί από το Αμερικανικό σύστημα GPS, το οποίο σε περίπτωση στρατιωτικής εμπλοκής μπορεί, να τροποποιηθεί από υπόγειους σταθμούς με αποτέλεσμα να έχουμε σφάλματα στον εντοπισμό θέσης.

Με άλλα λόγια, το Galilao έρχεται να παίξει ένα σημαντικό στρατηγικό ρόλο για την Ευρώπη η οποία μέχρι σήμερα εξαρτάται από το Αμερικανικό GPS και το Ρωσικό Blonas, που όμως δεν προσφέρουν εγγυήσεις αδιάλειπτης λειτουργίας.

Αναφέρω ενδεικτικά μερικά από τα σημαντικά οφέλη του Galilao που επηρεάζουν τη ζωή μας. Το Galilao προσφέρει σαφώς πιο ακριβή πλοήγηση καθώς το σώμα του φτάνει σε εξαιρετικά μέχρι σήμερα απρόσιτες τοποθεσίες επιτυγχάνοντας έτσι σε πολλές περιπτώσεις τον εντοπισμό αγνοουμένων που εκπέμπουν σήμα κινδύνου από συμβατές συσκευές. Η Ευρωπαϊκή Επιτροπή, λοιπόν, σημειώνει πως ο χρόνος εντοπισμού μειώνεται κατά 10 λεπτά κι αυτό είναι πάρα πολύ θετικό. Ακόμη σε συνθήκες κρίσης ή σε ενδεχόμενες τρομοκρατικές επιθέσεις το Galilao μπορεί να προσφέρει σημαντική βοήθεια και στις κυβερνητικές υπηρεσίες. Το Galilao περιλαμβάνει σήμερα 24 δορυφόρους και αυτό θα επεκταθεί με άλλους 12 δορυφόρους, που βρίσκονται πρώτης γενιάς σε επόμενο διάστημα.

Ενόψει όλων αυτών, η συζητούμενη σύμβαση που αφορά στη συμμόρφωση της χώρας μας σε διεθνή υποχρέωση αναγνωρίζοντας το σημαντικό ρόλο της Ελβετίας στην ανάπτυξη του Galilao και του Egmos ανοίγει το δρόμο για τη συμμετοχή της σε όλες τις πτυχές των ευρωπαϊκών προγραμμάτων GNSS και ενισχύει τις σχέσεις και τη διαχρονική συνεργασία με την Ευρωπαϊκή Ένωση.

Μόνο μια ερώτηση εδώ, θέλω να σταθώ σε δύο μόνο σημεία και θα υπερψηφίσουμε αυτή την κύρωση. Είμαστε θετικοί σε αυτή τη Σύμβαση.

Θα σταθώ σε δύο σημεία: είναι η παράγραφος 3 του άρθρου 2 του σχεδίου νόμου ότι η λειτουργία του συστήματος Galilao μπορεί να μεταβιβαστεί σε ιδιώτη. Με ποιον τρόπο θα γίνει η επιλογή ενός τέτοιου ιδιωτικού φορέα, κύριε Υπουργέ;

Γνωρίζουμε αν αυτός ο ιδιώτης έχει ήδη επιλεγεί; Επιπλέον, εδώ, εγείρονται σοβαρά ζητήματα και προστασίας των προσωπικών δεδομένων, το οποίο και άλλος συνάδελφος, από την Ελληνική Λύση, νομίζω το έχει θέσει.

Επίσης, μία από τις κύριες συνέπειες του σχεδίου νόμου είναι η δαπάνη για τη συμμετοχή αντιπροσώπων ή εμπειρογνωμόνων που θα εκπροσωπούν τη χώρα μας. Νομίζω πως θα πρέπει να διασφαλιστεί η αντικειμενική επιλογή των ατόμων αυτών, δηλαδή, βάσει ΑΣΕΠ και όχι να γίνεται αυθαίρετη επιλογή από τον Υπουργό ή το Υπουργείο Ψηφιακής Πολιτικής, που θα έχει και την ευθύνη της δαπάνης. Υπερψηφίζουμε αυτή τη σύμβαση.

Ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Ειδικός Αγορητής του ΚΚΕ, ο συνάδελφος κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ, κυρία Πρόεδρε.

Στα συζητούμενα σχέδια νόμου εξετάζονται δύο διεθνείς συμβάσεις. Η πρώτη αφορά την ίδρυση του Ευρωπαϊκού Γραφείου Επικοινωνιών, όπως ήδη έχει ειπωθεί και η δεύτερη για τη Συμφωνία Συνεργασίας μεταξύ της Ευρωπαϊκής Ένωσης των κρατών μελών της με την Ελβετική Συνομοσπονδία για τα Ευρωπαϊκά Προγράμματα Δορυφορικής Πλοήγησης.

Ως προς την πρώτη σύμβαση, σχετικά με την ίδρυση του Ευρωπαϊκού Γραφείου Επικοινωνιών, η σύμβαση αυτή είναι μία διακρατική σύμβαση στην οποία συμμετέχουν 48 χώρες, δηλαδή όλες οι ευρωπαϊκές χώρες κράτη-μέλη της Ευρωπαϊκής Ένωσης, χώρες του ευρωπαϊκού οικονομικού χώρου, χώρες των δυτικών Βαλκανίων, Ουκρανία, Λευκορωσία Μολδαβία, η Ρωσία, το Αζερμπαϊτζάν, η Γεωργία. Δεν είναι δηλαδή μία συμφωνία της Ευρωπαϊκής Ένωσης αποκλειστικά. Πρόκειται για τροποποίηση της σύμβασης για την Ευρωπαϊκή Συνδιάσκεψη των Οργανισμών Ταχυδρομείων και Τηλεπικοινωνιών και αξιοποιείται κατά τη γνώμη μας ως εργαλείο της Ευρωπαϊκής Ένωσης για την προώθηση και εδραίωση της απελευθέρωσης και της εμπορευματοποίησης του κλάδου των Τηλεπικοινωνιών και των Ταχυδρομείων.

Από την αρχή της σύμβασης, στον πρόλογό της, γίνεται πρόδηλη η επιδίωξη, δηλαδή, η προώθηση της συνεργασίας τους, όπως αναφέρει μέσα και της συμβολής στη δημιουργία μιας δυναμικής αγοράς στον τομέα των ευρωπαϊκών ταχυδρομείων και επικοινωνιών. Με την τροποποίηση της Ευρωπαϊκής Συνδιάσκεψης των Οργανισμών Ταχυδρομείων και Τηλεπικοινωνιών την CEPT, ιδρύεται ένας οργανισμός το Ευρωπαϊκό Γραφείο Επικοινωνιών στο οποίο συγχωνεύονται τα αρχικά προβλεπόμενα από το Ευρωπαϊκό Γραφείο Ραδιοεπικοινωνιών και το Ευρωπαϊκού Γραφείο Τηλεπικοινωνιών σαν συμβουλευτικό κέντρο εμπειρογνωμοσύνης στην Προεδρία και τις Επιτροπές της CEPT. Η CEPT ανάμεσα στα άλλα κατανέμει στην Ευρώπη τις συχνότητες ραδιοφάσματος. Επίσης, καταρτίζει πρότυπα διεπαφών και λειτουργιών δικτύων για την εξασφάλιση της διαλειτουργικότητας των υπηρεσιών τηλεπικοινωνιών. Η προηγούμενη τροποποίηση της CEPT, με την οποία είχαν ιδρυθεί το Ευρωπαϊκό Γραφείο Ραδιοεπικοινωνιών και το Ευρωπαϊκό Γραφείο Τηλεπικοινωνιών κυρώθηκε στην Ελλάδα το 2008 με το νόμο 3706.

Γιατί τα λέμε όλα αυτά; Διότι όλες οι τροποποιήσεις των τηλεπικοινωνιακών κανόνων είναι για να διαμορφωθούν κοινά κριτήρια για την εκχώρηση του ραδιοφάσματος σε εθνικό επίπεδο, ως προϋπόθεση για να δημιουργηθούν κίνητρα για επενδύσεις σε ευρυζωνικές συνδέσεις υψηλής ταχύτητας. Προς την ίδια κατεύθυνση άλλωστε είναι και η Οδηγία του Ευρωπαϊκού Κώδικα Ηλεκτρονικών Επικοινωνιών, που επιδιώκει την ενίσχυση της ανταγωνιστικότητας και της κερδοφορίας των ευρωπαϊκών μονοπωλίων στον τομέα των νέων τεχνολογιών, για παράδειγμα πολύ υψηλής χωρητικότητας δίκτυα σταθερής και κινητής τηλεφωνίας, τα δίκτυα ευρυζωνικής υψηλής ταχύτητας, τα γνωστά ως 5G, καθώς και η τροποποίηση του κανονισμού για την ίδρυση των φορέων ευρωπαϊκών ρυθμιστικών αρχών για τις ηλεκτρονικές επικοινωνίες, που προωθεί τη δημιουργία του Ενιαίου Οργανισμού της Ευρωπαϊκής Ένωσης για τις Ηλεκτρονικές Επικοινωνίας.

Κάποιος θα αναρωτηθεί, μα γιατί γίνονται όλα αυτά; Μήπως οι ευρυζωνικές υποδομές, το ραδιοφάσμα γενικότερα, η τεράστια ανάπτυξη της επιστήμης και της τεχνολογίας, θα μειώσουν το μόχθο των εργαζομένων και θα καλυτερέψουν τη ζωή τους; Η μέχρι τώρα πείρα έχει δείξει το εντελώς αντίθετο. Θέλει να εγγυηθεί τις επενδύσεις, να διασφαλίσει την κερδοφορία των ευρωπαϊκών μονοπωλίων στον ανταγωνισμό τους, με τα αντίπαλα τους στην Κίνα, τις Ηνωμένες Πολιτείες Αμερικής, τη Ρωσία, την Ινδία, για αυτό απελευθερώνει εντελώς την αγορά, ιδιωτικοποιεί ό,τι απέμεινε κρατικό και τους δίνει και προίκα όλες τις δημόσιες υποδομές, που αποτελούν και λαϊκή περιουσία. Ο λαός μας έχει πικρή πείρα από τις συνέπειες της απελευθέρωσης των αγορών. Η πρόσβασή του στις παραδοσιακές ηλεκτρονικές επικοινωνίες θα παραμείνει ακριβή, όσο και αν εδώ κουβεντιάζουμε για το πώς μπορεί να γίνουν φθηνότερες, θα παραμείνει λοιπόν ακριβή, οι νέες τεχνολογίες, οι υπηρεσίες και τα προϊόντα, στην πραγματικότητα θα είναι απρόσιτα.

Η εποχή της ψηφιακής οικονομίας και της λεγόμενης τέταρτης βιομηχανικής επανάστασης χαρακτηρίζεται αντικειμενικά από μια ραγδαία επιστημονική και τεχνολογική ανάπτυξη και την εφαρμογή της στην οργάνωση της παραγωγής και της εργασίας.

Παρόλα αυτά, όμως, στη σύγχρονη καπιταλιστική κοινωνία, προκαλούν αντίθετες συνέπειες στις συνθήκες ζωής και δεν μπορούν όλοι και όλες ισότιμα να έχουν πρόσβαση.

Πολύ χαρακτηριστικό παράδειγμα, στον ένα χρόνο τώρα πανδημίας, όπου η τηλεργασία είναι άμεσα συνυφασμένη με την εντατικοποίηση της εργασίας, με τις ελαστικές σχέσεις εργασίας, τα ωράρια λάστιχο, η έλλειψη ελεύθερου χρόνου, με κίνητρο πάντα το κέρδος και όχι την ικανοποίηση των κοινωνικών αναγκών.

Εμείς λέμε, όμως, ότι οι εργαζόμενοι έχουν τη δυνατότητα να απολαύσουν ελεύθερα τα επιτεύγματα της επιστήμης και της τεχνολογίας, αρκεί να βγουν από τη μέση τα μονοπώλια, οι ενώσεις και η εξουσία τους, για να ζήσουν πραγματικά τη ζωή που τους αξίζει και μπορούν.

Οι γενικότερες εξελίξεις στην τεχνολογία των ηλεκτρονικών επικοινωνιών αυξάνουν σημαντικά τις δυνατότητες για συνδυασμένη ικανοποίηση των λαϊκών αναγκών. Δημιουργούν προϋποθέσεις αύξησης της παραγωγικότητας και επομένως μείωση του εργασιακού χρόνου, αναβάθμιση των υπηρεσιών υγείας και εκπαίδευσης, εύκολης πρόσβασης των εργαζομένων στις δημόσιες υπηρεσίες.

Η αναγκαιότητα ανάπτυξης των ηλεκτρονικών επικοινωνιών είναι επομένως αυτονόητη. Εξίσου προφανής είναι και ορισμένες ανάγκες που μπορούν να αποτελέσουν στόχους ανάπτυξης των ηλεκτρονικών επικοινωνιών σε τομείς όπως είναι η υγεία, η αξιοποίηση της τηλεϊατρικής, η διασύνδεση των νοσοκομείων, των ερευνητικών ινστιτούτων, των πανεπιστημίων.

Στην πραγματικότητα όμως, στο σημερινό πλαίσιο ενός καπιταλιστικού συστήματος, όλες αυτές οι δυνατότητες ασφυκτιούν στο πλαίσιο που ως κίνητρο έχει το κέρδος και την ανταγωνιστικότητα.

Θα μπορούσε να συνεχίσει κανείς αναδεικνύοντας σε κάθε επιμέρους τομέα ανάλογες ανάγκες και στόχους.

Όμως, το στρατηγικό ερώτημα σχετικά με το μέλλον των ηλεκτρονικών επικοινωνιών είναι αν το καθολικό και βασικό δικαίωμα στην επικοινωνία πρέπει να αποτελεί εμπόρευμα ή αντίθετα πρέπει να κατοχυρωθεί ως κοινωνικό αγαθό.

Με άλλα λόγια, το ζήτημα είναι από ποιον και προς όφελος ποιανού θα πρέπει να αναπτυχθούν οι ηλεκτρονικές επικοινωνίες. Σήμερα στη χώρα μας, στην ευρωπαϊκή ένωση, η απάντηση που δίνεται είναι με γνώμονα τα συμφέροντα του μεγάλου κεφαλαίου. Στο πλαίσιο των υπαρχόντων σχέσεων παραγωγής η αύξηση των δυνατοτήτων που γεννά η νέα τεχνολογία στη σφαίρα της παραγωγής και του εμπορίου, δηλαδή αύξηση παραγωγικότητας, διασύνδεση, διαχείριση και οργάνωση μονάδων παραγωγής, η επαφή με πελάτες, με προμηθευτές, αποτελεί πεδίο ανταγωνισμού των μονοπωλιακών ομίλων.

Για μας, δύο είναι οι στρατηγικές που αναμετρώνται και στο επίπεδο αυτό των τηλεπικοινωνιών. Η μία είναι αυτή που προωθείται από την ευρωπαϊκή ένωση, των κυβερνήσεων διαχρονικά, που θεωρούν την επικοινωνία την ενημέρωση το φάσμα των συχνοτήτων σαν εμπόρευμα και η δεύτερη στρατηγική που υποστηρίζει το Κ.Κ.Ε., η οποία θεωρεί σαν δημόσια αγαθά τα κοινωνικά δικαιώματα στην επικοινωνία, στην πληροφορία, στην ενημέρωση.

Βέβαια, αυτό που προτείνει το Κ.Κ.Ε. έχει να κάνει με τις λαϊκές ανάγκες. Εστιάζει στις πολιτικές προϋποθέσεις για την ικανοποίηση αυτών των κοινωνικών αναγκών που σχετίζεται με την κοινωνικοποίηση των μαζικών μέσων παραγωγής, στον κεντρικό σχεδιασμό και τον εργατικό έλεγχο.

Μέσα σε αυτό το πλαίσιο, σε ένα τέτοιο πλαίσιο λαϊκής οικονομίας, ένας ενιαίος κρατικός φορέας επικοινωνιών μπορεί να διασφαλίσει τη φθηνότερη, ευκολότερη, ταχύτερη και ασφαλή πρόσβαση όλων των πολιτών σε ένα μεγάλο εύρος μέσων και υπηρεσιών να εντάξει στην ευρυζωνικότητα στο πλαίσιο της καθολικής υπηρεσίας.

Τώρα, σε σχέση με τη δεύτερη σύμβαση που αφορά στην συνεργασία μεταξύ της Ευρωπαϊκής Ένωσης και των κρατών μελών της με την ελβετική συνομοσπονδία για τα ευρωπαϊκά προγράμματα δορυφορικής πλοήγησης.

Πρόκειται για συμφωνία του 2013. Αφορά τη συμμετοχή της Ελβετίας στο δορυφορικό πρόγραμμα της ευρωπαϊκής ένωσης και συγκεκριμένα στο ευρωπαϊκό παγκόσμιο πρόγραμμα δορυφορικής πλοήγησης, στα πλαίσια του προγράμματος Galileo και της ευρωπαϊκής υπηρεσίας πλοήγησης διεθνώς η δορυφορική πλοήγηση EGNOS.

Η δορυφορική πλοήγηση κατά την άποψή μας δεν είναι κάποιο ουδέτερο πρόγραμμα. Αν και η συμφωνία αναφέρεται σε συνεργασία στη δορυφορική πλοήγηση υπό μη στρατιωτικό έλεγχο και το Galileo αναφέρεται στον ορισμό του σαν μη στρατιωτικό πρόγραμμα δορυφορικής πλοήγησης, η πολιτική της Ε.Ε. στο διάστημα στα πλαίσια της παγκόσμιας στρατηγικής της Ε.Ε. έχει σαφώς και στρατιωτικό χαρακτήρα.

Ο υπάρχουσες σήμερα υποδομές της Ε.Ε. στο διάστημα στα πλαίσια του Galileo και EGNOS μπορεί να χρησιμοποιηθούν και για στρατιωτικούς σκοπούς, στα πλαίσια της κοινής πολιτικής άμυνας και ασφάλειας της Ε.Ε. Άλλωστε, σημειώνεται στην Έκθεση του Ευρωπαϊκού Κοινοβουλίου, τον Γενάρη του 2020 για την Κοινή Πολιτική Άμυνας και Ασφάλειας, καλεί να ενισχυθεί η στρατηγική διάσταση του διαστημικού τομέα για την Ευρώπη, ενθαρρύνοντας μια φιλόδοξη διαστημική πολιτική η οποία μπορεί να συμβάλει αποτελεσματικά στην ενίσχυση της Κοινής Πολιτικής Άμυνας και Ασφάλειας.

Στο πλαίσιο, λοιπόν, αυτό επικροτεί την ανακοίνωση για τη δημιουργία Γενικής Διεύθυνσης Αμυντικής και Διαστημικής Βιομηχανίας στην Ευρωπαϊκή Επιτροπή, η οποία θα διαθέτει αρμοδιότητα να υποστηρίζει, να συντονίζει και να συμπληρώνει τις δράσεις των κρατών μελών στον τομέα της ευρωπαϊκής άμυνας συμβάλλοντας στην ενίσχυση της ευρωπαϊκής στρατηγικής αυτονομίας.

Αυτή είναι η πρώτη πλευρά. Η δεύτερη είναι ο διακηρυγμένος στόχος της Ε.Ε., η διαστημική πολιτική της και το Ευρωπαϊκό Πρόγραμμα Δορυφορικής Πλοήγησης να χρησιμοποιηθεί στη λεγόμενη αντιτρομοκρατική πολιτική. Όπως για παράδειγμα, ο δορυφορικό εντοπισμός θέσεων, η παρακολούθηση και άλλου τέτοιου είδους πλευρές, καθώς και στην επιτήρηση των εξωτερικών συνόρων της Ε.Ε. Έτσι οι διαστημικές υποδομές της Ε.Ε. έρχονται να συμπληρώσουν ένα ήδη γιγάντιο πλέγμα καταστολής, παρακολούθησης και «φακελώματος» με ενίσχυση των υπαρχόντων συστημάτων «φακελώματος».

Η διαστημική πολιτική της Ε.Ε. και το σύστημα δορυφορικής πλοήγησης της Ε.Ε. ενισχύσει τα ευρωπαϊκά μονοπώλια του κλάδου και ανοίγει νέα πεδία κερδοφορίας τόσο για τις πολεμικές βιομηχανίες όσο και για τους ομίλους που δραστηριοποιούνται στις τεχνολογίες πληροφορικής και επικοινωνιών. Μεγάλα πεδία κερδοφορίας που έχουν να κάνουν με τις μεταφορές, όπως για παράδειγμα ο εντοπισμός και παρακολούθηση θέσεων, τα δεδομένα, για παράδειγμα η Big Data, τηλεπικοινωνίες και άλλα.

Η ενίσχυση των μονοπωλίων γίνεται με άφθονο Ενωσιακό χρήμα, τόσο από τα διαστημικά προγράμματα της Ε.Ε., το Galileo, η δομή διαχείρισης των ευρωπαϊκών συστημάτων δορυφορικής ραδιοπλοήγησης, το Copernicus, όσο και από τα ερευνητικά της Προγράμματα, όπως το Horizon Europe από τον Προϋπολογισμό της Ε.Ε., αναφέρομαι στο Πολυετές Δημοσιονομικό Πλαίσιο που πρόκειται για χρήματα του ελληνικού λαού.

Η Ε.Ε. επένδυσε 12 δισεκατομμύρια ευρώ προκειμένου να αναπτύξει τη διαστημική της πολιτική κατά την επταετία 2014-2020. Οι εκτιμήσεις της Επιτροπής είναι ότι για κάθε ευρώ που επενδύθηκε σ’ αυτόν τον τομέα, η επιστροφή ή με άλλα λόγια το κέρδος των επιχειρήσεων του κλάδου ήταν 3 με 4 ευρώ. Σύμφωνα, λοιπόν, με τα συμπεράσματα του Συμβουλίου ο ανταγωνισμός εντείνεται, οι διαστημικές δραστηριότητες καθίστανται πιο εμπορικές με μεγαλύτερη συμμετοχή του ιδιωτικού τομέα, ο συνδυασμός των διαστημικών δεδομένων και της ψηφιακής τεχνολογίας δημιουργούν επίσης σημαντικές ευκαιρίες και αυτό με τη σειρά του μπορεί να δώσει πολλές επιχειρηματικές δυνατότητες για όλες τις χώρες της Ε.Ε. Αυτά είναι τα συμπεράσματα του Συμβουλίου της Ευρώπης.

Ταυτόχρονα, το διάστημα και η διαστημική πολιτική της Ε.Ε. αποτελούν έδαφος ανταγωνισμού με άλλα ιμπεριαλιστικά κέντρα τις Η.Π.Α., τη Ρωσία, την Κίνα, σε όλες τις πτυχές είτε αυτές είναι οι στρατιωτικές είτε οι οικονομικές. Υπάρχουν ήδη άλλα τρία συστήματα πλοήγησης, είναι το αμερικάνικο, το ρωσικό και το κινεζικό. Η αδυναμία συνεννόησης μεταξύ τους είναι προφανής και μάλιστα, αποτελεί και απόδειξη του ενδογενούς προβλήματος του κεφαλαίου. Απόδειξη, δηλαδή, ότι ο ανταγωνισμός είναι στο DNA του καπιταλισμού, που οδηγεί εκτός των άλλων σε σωρεία επιπτώσεων, δορυφόροι, φάσμα, προκαλεί ρύπανση, εκτοξεύσεις, υπερβολικό κόστος που μετακυλίεται στις πλάτες των λαών.

Η συνεργασία, λοιπόν, με την Ελβετία και η συμμετοχή της στα διαστημικά προγράμματα τη Ε.Ε. έχει στόχο να διευρύνει την καπιταλιστική αγορά για τα μονοπώλια, την έρευνα και τη μεγαλύτερη σύνδεσή της με μεγάλους ομίλους, ενώ ενισχύει και τη στρατιωτικοποίηση τη Ε.Ε., την καταστολή , την παρακολούθηση, το «φακέλωμα» στο όνομα «καταπολέμηση τρομοκρατίας». Επομένως, η συγκεκριμένη συμφωνία είναι σε βάρος των εργαζομένων και της Ελβετίας, και των κρατών μελών Ε.Ε., γιατί είναι αντιδραστική σε αντιλαϊκή κατεύθυνση, υπηρετεί στόχους και επιδιώξεις που είναι ενάντια στα συμφέροντά τους ενισχύοντας το κεφάλαιο και την εξουσία.

Κατά συνέπεια, το Κ.Κ.Ε. καταψηφίζει και τις δύο αυτές Συμβάσεις που εξετάζουμε.

Ευχαριστώ.

**ΑΝΝΑ-ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Γεωργαντάς.

**ΓΕΩΡΓΙΟΣ ΓΕΩΡΓΑΝΤΑΣ (Υφυπουργός Ψηφιακής Διακυβέρνησης):** Ευχαριστώ, κυρία Πρόεδρε.

Κύριοι συνάδελφοι, νομίζω ότι οι τοποθετήσεις οι οποίες έγιναν ακόμα και των Εισηγητών οι οποίοι εξέφρασαν επιφύλαξη, δεν αναιρεί τον θετικό χαρακτήρα των δύο αυτών Κυρώσεων οι οποίες έρχονται ενώπιον σας. Εύλογα τέθηκαν μερικά ζητήματα τα οποία κάποια θα διευκρινίσω εγώ τώρα και κάποια θα διευκρινιστούν στην Ολομέλεια αλλά θέλω να πιστεύω, ότι τουλάχιστον, οι επιφυλάξεις που εκφράστηκαν θα αρθούν και θα υπερψηφιστεί στην Ολομέλεια οι δύο αυτές Συμβάσεις.

Όμως, έγινε και μία κριτική συνολικά ιδίως για την λειτουργία των Ταχυδρομείων για την οποία πρέπει να απαντήσω.

Ξεκινώντας ως προς το ζήτημα των τροπολογιών που τέθηκε και δεν θέλω να αποφύγω την απάντηση. Ειδικά ως προς τις τροπολογίες και ως προς τις Κυρώσεις, πολύ καλά γνωρίζουμε όλοι ότι πράγματι απαγορεύεται η προσθήκη τροπολογιών. Εκτός από το πρώτο διάστημα που ήταν αναγκαίο με έναν επείγοντα χαρακτήρα να ρυθμιστούν κάποιες καταστάσεις, νομίζω, ότι εδώ και πάρα πολύ διάστημα βλέπουμε όλοι ότι έχει επέλθει μια κανονικότητα στην συγκεκριμένη ροή των αναγκαίων τροπολογιών και αυτές εκεί που χρειάζεται, και νομίζω, ότι αν αυτός είναι ο λόγος για να υπερψηφιστούν οι συγκεκριμένες Συμβάσεις όπως εκφράστηκαν από συγκεκριμένη Εισηγήτρια, εγώ ως παριστάμενος Υπουργός, δεσμεύομαι ότι την Τετάρτη- απ’ ότι φαίνεται την Τετάρτη θα είναι η συζήτηση στην Ολομέλεια- δεν θα υπάρχει τροπολογία στη συγκεκριμένη συζήτηση. Αυτή είναι μια δέσμευση την οποία εκφράζω στο Σώμα σήμερα.

Σε σχέση με τα ζητήματα που ακούστηκαν για τα ΕΛΤΑ. Ξέρετε πολύ καλά, ότι γίνεται μια πολύ μεγάλη προσπάθεια για την αναδιάρθρωση της παλαιότερης εταιρείας του δημοσίου, όπου με την έναρξη της διακυβέρνησής μας διαπιστώσαμε ότι ήταν παθητική περίπου κατά 6,5- 7 εκατ. € το μήνα. Καταλαβαίνετε ότι δεν μπορούσαμε αδιάφορα να αφήσουμε να συνεχιστεί αυτή η κατάσταση και έτσι, με πολλές παρεμβάσεις οι οποίες γίνανε και με την προσπάθεια εκσυγχρονισμού η οποία έγινε, καταφέραμε στο ενδιάμεσο να περιορίσουμε αυτό το ποσό στα 4 εκατ. € το μήνα. Μετά από τις τελευταίες παρεμβάσεις μας και από το πρόγραμμα της εθελούσιας εξόδου- το οποίο με μεγάλη επιτυχία ολοκληρώθηκε, καθώς, οι εργαζόμενοι στα ΕΛΤΑ το αποδέχθηκαν- και με τον προγραμματισμό που υπάρχει για τον εκσυγχρονισμό, γιατί δεν ήταν καθόλου ανταγωνιστική η λειτουργία των ΕΛΤΑ όλο το προηγούμενο διάστημα και δεν είχαν γίνει κάποιες κινήσεις, έτσι ώστε να δημιουργηθούν οι συνθήκες που θα επιτρέψουν πραγματικά σε ένα αντικείμενο το οποίο έχει περιθώρια περισσότερου κέρδους δεν υπήρξαν οι αναγκαίες παρεμβάσεις, όμως τώρα γίνονται.

Πραγματικά, στους επόμενους μήνες, θα είμαστε όλοι εδώ και θα δούμε να διαμορφώνεται μια νέα κατάσταση, η οποία πιστεύω ότι θα καταλήξει και σε κερδοφορία, αλλά και βεβαίως σε μία υπηρεσία, η οποία με τα χαρακτηριστικά που πρέπει να έχει - καθώς καμία σκέψη ιδιωτικοποίησης δεν υπάρχει κι όποιος το αναφέρει εδώ θα διαψευστεί το επόμενο διάστημα - θα μπορέσει να επιτελέσει το ρόλο που πρέπει να επιτελέσει, σε όλη την ελληνική επικράτεια. Ας περιμένουμε λοιπόν, την εξέλιξη αυτού του προγράμματος τους επόμενους μήνες και να είστε βέβαιοι, ότι τα αποτελέσματα θα είναι θετικά για όλους μας.

Σε σχέση με κάποιες παρατηρήσεις που ακούστηκαν για την πρώτη σύμβαση, όπου δίνεται ασυλία και προνόμια στον πρόεδρο και τα μέλη του Ευρωπαϊκού Γραφείου Επικοινωνιών, επειδή δεν έρχεται το πρώτον η συγκεκριμένη σύμβαση στη Βουλή, έχει ξαναέρθει και έχει γίνει και μια τροποποίησή της, θα δώσω το περιθώριο στα κόμματα που το ανέφεραν, τουλάχιστον σε κάποια εξ αυτών, τα οποία υπερψήφισαν την προηγούμενη τροποποίηση, να δουν ότι οι συγκεκριμένες διατάξεις υπήρχαν από την αρχή και τις υπερψήφισαν. Σήμερα έρχονται εδώ - δεν ξέρω για ποιο λόγο - να τις αναφέρουν, ενώ τα ίδια αυτά τα κόμματα τις υπερψήφισαν, έτσι όπως αρχικά ήταν διατυπωμένες.

Κάποια τεχνικά ζητήματα, που επίσης αναφέρθηκαν, θα απαντηθούν στην Ολομέλεια. Νομίζω, ότι υπάρχει περιθώριο συνεννόησης, γιατί καταλαβαίνετε όλοι ότι είναι όχι απλά υποχρέωση της χώρας μας η κύρωση αυτών των συμβάσεων, αλλά είναι προς το συμφέρον της χώρας μας, το ουσιαστικό συμφέρον της χώρας μας, να μπορέσουμε να προχωρήσουμε και να συμμετέχουμε σε αυτή τη μεγάλη ευρωπαϊκή οικογένεια, η οποία διαχειρίζεται αυτά τα πολύ λεπτά και ευαίσθητα ζητήματα. Νομίζω, ότι η λειτουργία συνολικά του Υπουργείου τους 20 αυτούς μήνες, δίνει τη δυνατότητα ευπρόσωπα και με βάση το αποτέλεσμα των παρεμβάσεων σε όλα τα επίπεδα, τα οποία έχουμε κάνει το τελευταίο διάστημα, να ζητήσουμε τη συναίνεση όλων των πολιτικών δυνάμεων σε αυτές τις κυρώσεις, οι οποίες με πολύ ξεκάθαρο τρόπο αναβαθμίζουν συνολικά και την εικόνα της χώρας μας, αλλά και ουσιαστικά την ενισχύουν. Ευχαριστώ πάρα πολύ και ελπίζω, ότι στην Ολομέλεια θα έχουμε τη συναίνεση, όσο το δυνατόν περισσότερων πολιτικών δυνάμεων.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής)**: Ευχαριστούμε, κύριε Υπουργέ και ευχαριστούμε και για τις απαντήσεις που δώσατε, στα ζητήματα που έθεσαν οι κυρίες και κύριοι συνάδελφοι και είναι στο πλαίσιο των αρμοδιοτήτων σας.

Κυρίες και κύριοι συνάδελφοι, στο σημείο αυτό, ολοκληρώθηκε η επεξεργασία και εξέταση των σχεδίων νόμων του Υπουργείου Ψηφιακής Διακυβέρνησης. Τ

Το σχέδιο νόμου «Κύρωση της Σύμβασης για την ίδρυση του Ευρωπαϊκού Γραφείου Επικοινωνιών (ECO) [Χάγη, 23 Ιουνίου 1993], όπως τροποποιήθηκε στην Κοπεγχάγη στις 9 Απριλίου 2002 και στην Κοπεγχάγη στις 23 Νοεμβρίου 2011», όπως συνάγεται από τις τοποθετήσεις των Εισηγητών και των Ειδικών Αγορητών, γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Το σχέδιο νόμου «Κύρωση της Συμφωνίας Συνεργασίας μεταξύ της Ευρωπαϊκής Ένωσης και των κρατών μελών της, αφενός, και της Ελβετικής Συνομοσπονδίας, αφετέρου, για τα Ευρωπαϊκά Προγράμματα Δορυφορικής Πλοήγησης», όπως συνάγεται από τις τοποθετήσεις των Εισηγητών και Ειδικών Αγορητών, γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παρόντες ήταν οι βουλευτές κ.κ. Δούνια Παναγιώτα (Νόνη), Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Ζεμπίλης Αθανάσιος, Καππάτος Παναγής, Καραγκούνης Κωνσταντίνος, Καρασμάνης Γεώργιος, Κοτρωνιάς Γεώργιος, Κούβελας Δημήτριος, Κουμουτσάκος Γεώργιος, Κυρανάκης Κωνσταντίνος, Κωνσταντινίδης Ευστάθιος, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Χατζηγιαννάκης Μιλτιάδης, Ψυχογιός Γεώργιος, Ιλχάν Αχμέτ, Καμίνης Γεώργιος, Καστανίδης Χαράλαμπος, Λιακούλη Ευαγγελία, Συντυχάκης Εμμανουήλ, Κανέλλη Γαρυφαλλιά (Λιάνα), Μυλωνάκης Αντώνιος και Μπακαδήμα Φωτεινή.

Τέλος και περί ώρα 17.35΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ**